Tradisi Foot Binding Cina Yang Mengerikan

Jangan rasa kaki korang sekarang hodoh, sebab ada satu tradisi di China yang menampakkan kaki diorang sangat mengerikan semata-mata untuk cantik.

Foot Binding ialah tradisi menghentikan pertumbuhan kaki perempuan zaman dahulu yang berlaku di China. Tradisi ni sememangnya seksaan besar bagi para perempuan China masa tu.

Kaki diorang biasanya diikat dimulai sejak berumur empat hingga tujuh tahun. Orang miskin biasanya lambat mengikat kaki sebab diorang perlukan bantuan anak perempuan mengurus sawah dan kebun.

Foot Binding ni mula masa akhir dinasti Tang (618-907) dan tersebar kepada golongan kelas atas pada zaman dinasti Song (960-1297), pada zaman dinasti Ming (1368-1644) dan dinasti Qing (1644-1911). Budaya ikat kaki ni tersebar luas dalam majoriti masyarakat China sampailah akhirnya dilarang semasa era Revolusi Sun Yat Sen tahun 1911.

Segelintir yang elak tradisi ni hanyalah orang Manchu dan Hakka yang merupakan kelompok paling miskin dalam kasta sosial China. Ikat kaki ni dah jadi kebiasaan selama sekitar seribu tahun dan telah menyebabkan sekitar 1 juta wanita China dah lalui ikat kaki ni.

Pengikatan kaki dilakukan dengan cara membalut kaki dengan ketat guna kain sepanjang sepuluh kaki dengan lebar dua inci, melipat empat jari kaki ke bahagian bawah kaki dan menarik ibu jari kaki sampai tumit untuk buat kaki jadi lebih pendek.

Pembalut kaki semakin diketatkan dari hari ke hari dan kaki dipaksa pakai kasut yang semakin kecil. Kaki perlu dicuci dan dipotong kukunya sebab kalau tak akan buat kuku-kuku kaki di kaki yang diikat tertusuk ke dalam dan mendatangkan jangkitan. Kalau balutan terlalu ketat maka dapat timbul buku-buku kaki yang perlu dipotong dengan pisau.

Kemudian kaki kena diurut dan direndam air sejuk dan panas untuk kurangkan rasa sakit. Foot Binding buatkan perjalanan darah tak lancar sampaikan daging kaki boleh jadi busuk dan bernanah. Semakin kecil kaki seorang gadis maka akan semakin cantik dipandang. Panjang kaki seorang gadis hanya sekitar 10-15 cm je. Gila, lagi pendek daripada pembaris kita guna kat sekolah.

Oleh: Azizul Farhan

Nak lagi kisah-kisah budaya Cina yang sangat menarik? Mudah sangat bila bersama KITAB TAMADUN CINA. Boleh beli dengan diskaun menarik di PBAKL. Kalau tak berkesempatan boleh dapatkan di: https://bit.ly/kitabtamaduncina


Tedung Selar Berevolusi Daripada Empat Spesis Ular Berbeza

Evolusi ular berbeza untuk dibandingkan dengan evolusi manusia. Sekadar pengetahuan, evolusi manusia bersifat eksklusif. Manusia berevolusi daripada manusia, bukannya spesis-spesis lain seperti beruk, mawas atau monyet. Tiga haiwan ini pun berevolusi ikut tetapan semulajadi.

Namun ular menuruti kelainan yang membuatkan mereka serba unik. Ular adalah sebuah himpunan 3,900 spesis yang masih dikaji hingga hari ini. Kalau ikut pemahaman semasa, semua spesis ular ada bau-bau bacang dengan himpunan cicak (Sanchez, 2007).

Dalam banyak-banyak ular, kali ini kita berbincang pasal tedung selar (Ophiophagus hannah). Inilah spesis ular berbisα paling panjang dunia dengan purata saiz sekurang-kurangnya 3.18 meter. Biasanya mengandungi bahan cytotoksin dan neurotoxin yang boleh membυηυh manusia dalam masa 15 minit (Carroll, 2010).

Dan sekarang kena faham satu benda – tedung selar biasanya tidak akan mendekati manusia melainkan dalam situasi terpencil sahaja. Jika terserempak, jangan sesekali mencαbαr kononnya untuk halau.

Ular biasa pαtυk dan lari – tetapi bukan tedung selar, yang boleh pαtυk dan pegang untuk menghαmbυrkan bisα begitu banyak (Davidson, 2011). Sekadar pengetahuan, tedung selar selalunya makan ular-ular berbisα lain – sekali gus memelihara imbangan alam.

Turutan Evolusi Ular Tedung Selar

Benda paling menarik tentang tedung selar tentu sekali saiz. Selalunya ular saiz besar – anakonda, boa dan sawa – tiada bisα. Takdir semulajadi menganugerahkan bisα luar biasa pada tedung selar.

Untuk memahami punca anugerah ini, saintis cuba menyingkap proses evolusi tedung selar. Dan mereka mendapat jawapan yang jelas: tedung selar merupakan spesis tunggal yang turun daripada empat spesis berbeza.

Empat spesis ini masih belum diberi nama lagi. Bahan genetik tedung selar menunjukkan persamaan dengan keturunan ular Western Ghats (ular India), Indo-Chinese (ular antara Indonesia dan China), Indo-Malayan (ular antara India dan Malaysia) dan Luzon Island (ular Filipina). Ini yang menakjubkan, kerana empat spesis berbeza menyumbang ke arah spesis ular tedung selar.

Penemuan ini bantu saintis faham banyak benda yang selama ini menjadi persoalan. Begini ceritanya. Sebelum ini, saintis sedar yang “ular tedung selar” (spesis tunggal) hidup dengan cara berbeza mengikut negara. Tedung selar adalah satu-satunya spesis yang menghimpunkan bahan untuk buat sarang.

Tetapi cara “bersarang” didapati berbeza. Sesetengah kawasan, ibu ular akan bertelur dan berαmbυs. Sesetengah kawasan, ibu ular akan tunggu dan mengeram macam burung. Ini yang mengejutkan saintis: spesis sama tetapi kaedah penjagaan berbeza.

Cara hidup ini akhirnya terjawab selepas saintis menyingkap rahsia evolusi yang disembunyi dalam timbunan genetik ular tedung. Dan pencapaian ini bukan mudah.

Saintis terpaksa masuk hutan begitu dalam untuk cari ular tedung selar. Bertahun-tahun, saintis hanya dapat kumpul 62 sampel ular dibandingkan pula dengan ular-ular yang mαti dilαηggαr (Duke, 2022).

Penggaulan genetik daripada empat menjadi satu ini bukan mudah untuk difahami. Prosesnya tentu sekali memakan masa sangat lama, silap-silap takkan dapat disingkap sepenuhnya pun memandangkan saintis tidak jumpa fosil ular.

Namun melalui genetik sahaja, jawapan sudah jelas: empat spesis bergabung menjadi satu. Dan setiap ular tedung selar berpegang pada naluri semulajadi seperti yang ditetapkan.

Ia masih tidak menjelaskan kenapa ular tedung selar terlalu panjang dan besar. Namun satu hari nanti, pengetahuan ini barangkali akan membuka pintu ke arah pemahaman.

RUJUKAN:

Carroll, S. (2010, Oktober 25). How the King Cobra Maintains Its Reign. The New York Times.

Davidson, T. (2011). Immediate First Aid. University of California.

Duke, C. (2022, Mac 23). Surprise! King cobra is actually a royal lineage of 4 species. Live Science.

Sanchez, A. (2007, November 26). Diapsids III: Snakes. Natural History.


Pilot Pesawat Terbang British Lawan Nazi Yang Berasal Dari Tanah Melayu

Pe Rang Dunia Kedua memberikan impak yang besar kepada penduduk Tanah Melayu. Rakyat Tanah Melayu tidak mengira bangsa berm4t1-m4t1an mempertahankan tanah air mereka. Sebenarnya ada adik beradik dari Malaya yang pernah berjuang di Eropah dan menjadi hero di sana.

Henry dan Cyril Tallala merupakan anak kepada Hewage Benjamin Tallala, seorang usahawan berbangsa Sri Lanka yang disegani di Kuala Lumpur. Hewage mula terkenal di sana setelah mencipta proses pembersihan moden yang pertama di bandar itu. Hewage juga turut mencatat sejarah di dalam sejarah penerbangan negara setelah membuat penerbangan solo dari Alor Setar ke Croydon, England pada 1932.

Henry dan Cyril Tallala mendapat pendidikan di Victoria Instituiton. Kedua-dua adik ini amat aktif di dalam sukan. Mereka juga memandu sendiri kereta untuk pergi ke sekolah dan keizinan ini hanya diberikan oleh mereka.

Sewaktu persekolahan mereka, Henry dan Cyril juga berjaya memiliki lesen memandu kapal terbang. Mereka sering terbang berlegar-legar di udara Kuala Lumpur jika mempunyai masa terluang.

Setelah menamatkan persekolahan, Henry melanjutkan pelajarannya ke London untuk mengambil jurusan perubatan di Institut St Bartholomew.

Apabila Pe Rang meletus di Eropah, British memanggil semua pelatih juruterbang di negara-negara komanwel untuk membantu mereka di Eropah. Henry dan Cyril kemudian menyertai latihan penerbangan Angkatan Ten Tera Diraja British (RAF) di Singapura.

Cyril kemudian berjaya lulus latihan tersebut dan berjaya menjadi orang Asia pertama yang berjaya melepasi ujian penerbangan RAF. Cyril kemudian berkelana terbang ke Sydney dan seterusnya ke Kanada untuk menyambung latihan. Henry pula gagal melepasi ujian kecergasan dan terpaksa pulang ke Kuala Lumpur.

Selepas berjaya menghabiskan latihan, Cyril dinaikkan pangkat sebagai Staff Sargeant dan bertugas ke Britain. Enam bulan kemudian, Henry akhirnya berjaya melepasi ujian kecergasan. Setelah menghabiskan latihan di Sekolah Penerbangan Alberta, Kanada, Henry juga dinaikkan pangkat sebagai Staff Sargeant dan dihantar ke Britain.

Setelah menjalani bersama Skuad Latihan Operasi Hurricane, pada musim panas 1943, Henry dihantar untuk bertugas di dalam Skuadron 182 Pasukan Taktikal Kedua Angkatan Ten Tera Diraja British yang berpengkalan di Merston.

Cyril yang bertugas lebih awal berbanding Henry kini menjadi salah satu anggota Skuad Spitfire. Cyril juga pernah menjadi pengiring kepada konvoi 1000 pesawat pengeb0m. Kejayaan beliau mengiringi konvoi ini membuahkan hasil dan beliau dikurniakan pingat penghargaan Distinguished Flying Cross oleh Kerajaan British.

Di Malaya, keadaan keluarga Tallala ini amat menyedihkan. Setelah Jepun berjaya menawan Tanah Melayu, keluarga Tallala ini dis3ks4 oleh pihak Jepun. Mereka disyakit terlibat sebagai dalang di dalam sebuah operasi untuk mensabotaj kapal p3 Rang Jepun di Singapura.

Pada 1944, Ten Tera Bersekutu membuat satu se rangan ke atas Jerman melalui pantai Normandy yang mana Henry dan Cyril juga turut terlibat sama. Pada 25 Julai, Henry dan pasukannya diarahkan untuk menyerang skuad kereta kebal P4nz3r Jerman.M4l4ngnya pesawat Henry telah dit3mb4k dan terhempas di sebuah ladang berhampiran Bandar Caen.

B4ngk4i pesawat Henry kemudian ditemui oleh pihak penentang Perancis dan dikebvmikan di kawasan yang sama. Cyril yang pada ketika itu bertugas sebagai Komander Skuad 122 itu akhirnya mendapat perkhabaran mengenai saudaranya itu.

Cyril kemudian mencari lokasi terakhir Henry. Namun, kerana situasi p3r4ng yang tidak mengizinkan. Menjelang Krismas 1944,Cyril memutuskan untuk tidak terlibat di dalam mana-mana operasi lagi dan beliau bekerja sebagai pelatih juruterbang sehingga p3r4ng tamat.

Sebelum berhenti, beliau berjaya memvsnahkan tiga pesawat dan merosakkan sebuah pesawat di dalam operasinya. Keberanian Henry itu mendapat perhatian dari Raja George V. Oleh itu, Raja George mengundang Cyril untuk hadir ke Istana Buckingham oleh raja sendiri.

Keluarga Tallala di Malaya tidak mengetahui akan nasib anaknya. Pada suatu hari, mereka mendapat tahu keberadaan anak-anak mereka di Eropah melalui berita yang disampaikan oleh seorang anggota Force 136.

Kem4t1an Henry amat mengejutkan mereka. Selepas Jepun menyerah kalah, bapa Henry dan Cyril, Hewage terbang ke London untuk menuntut m4y4t anaknya. Di London, Hewage pergi sendiri ke Kementerian Udara British untuk menjejak anak-anaknya. Beliau juga turut meminta pertolongan daripada pihak berkuasa di Perancis.

Hewage kemudian berjaya menjejaki pusara anaknya,Henry melalui seorang petani yang bernama Loiuse Bree.  M4y4t Henry kemudian disempurnakan dan disemadi di Memorial P3rang Banneville-la-Campagne di Cavaldos.

Pada Oktober 1945, Cyril akhirnya pulang ke Malaya dan menukar namanya kepada Jimmy. Di Malaya, Cyril masih bertugas sebagai jurulatih penerbangan di sana. Cyril juga sering memakai pakaian Ten Teranya ketika terbang di ruang udara Kuala Lumpur.

Pada 1949, nama Henry Tallala diabadikan di perpustakaan sekolah Victoria Institution dan dirasmikan oleh Sir Anthony Eden. Keluarga Tallala ini juga diberi penghormatan untuk menanam pokok peringatan di perkarangan sekolah ini. Pokok ini masih wujud hingga ke hari ini.

Cyril kemudian menjalani kehidupan seperti rakyat biasa. Pada 1953, Cyril menyertai Jabatan Penerbangan dan bertugas sebagai penjaga trafik. Pada hujung tahun itu, Cyril dilantik sebagai Ketua Komander Juruterbang Persekutuan Tanah Melayu.

Sepanjang perkhidmatannya, Cyril sering membawa anggota kenamaan seperti Tunku Abdul Rahman, Tun Sardon Jubir dan Leong Lew Koh. Tunku juga sering meminta Cyril untuk menjadi juruterbang peribadinya. Kemudian, Cyril menyertai Malayan Airlways dan dilantik sebagai pengurus syarikat tersebut di Kuala Lumpur sehinggalah beliau bersara pada 1963.

Cyril kemudian berpindah ke Llangerdeine, Wales dan membuka sebuah pub di sana. Pub itu agak terkenal di bandar tersebut. Cyril meneruskan perniagaannya itu setelah kem4t1annya pada 1973.

Pada 1994, sempena ulang tahun peristiwa D-Day, keluarga Tallala dijemput untuk menghadiri majlis peringatan yang berlangsung di Normandy. Sebuah gereja tempatan di Airan juga membuat satu majlis peringatan bagi mengenang Henry.

Henry tidak dilupakan begitu saja, pemuda yang berasal dari Malaya ini kini diabadikan di sebatang jalan raya yang menghubungkan Moult dan Airan dan menjadi laluan utama bagi penduduk-penduduk bandar tersebut.

RUJUKAN:

(n.d.). Retrieved December 09, 2020, from http://viweb.school/talalla-bros.htm

Choo, E. (2018, October 29). Brothers In Arms. Retrieved December 09, 2020, from https://goingplaces.malaysiaairlines.com/brothers-in-arms/

Lingan, L. (2014, August 31). Talalla brothers flew high during WW2: New Straits Times. Retrieved December 09, 2020, from https://www.nst.com.my/news/2015/09/talalla-brothers-flew-high-during-ww2


Berbangga Dengan Bangsa Itu Bercanggah Dengan Islam?

Sudah masuk tahun 2020 masih ada komen-komen sumbang yang bernada Islamis lagi sinis kononnya berbangga dengan bangsa adalah bercanggah dengan Islam.

Saya tidak mahu berkomentar panjang, melainkan cukup saya datangkan 3 hadith berikut;

عن واثلة بن الأسقع يقول سمعت رسول الله صلى الله عليه وسلم يقول: إن الله اصطفى كنانة من ولد إسماعيل، واصطفى قريشا من كنانة، واصطفى من قريش بني هاشم، واصطفاني من بني هاشم
رواه مسلم

Dari Sayyiduna Wathilah bin Al Asqa’ رضي الله عنه dia berkata bahawasanya aku mendengar Rasulullah ﷺ bersabda: Sesungguhnya Allah telah memilih Quraisy daripada Banu Kinanah,  dan telah memilih Banu Hashim daripada Quraisy, sedangkan aku pula dipilih dari kalangan Banu Hashim.

(Riwayat Imam Muslim رحمة الله عليه)

عن سلمان قال قال لي رسول الله صلى الله عليه وسلم: يا سلمان؛ لا تبغضني فتفارق دينك. قلت: يا رسول الله كيف أبغضك وبك هدانا الله! قال: تبغض العرب فتبغضني قال أبو عسى: هذا حديث حسن غريب
رواه الترمذي

Daripada Sayyiduna Salman رضي الله عنه beliau berkata; Telah bersabda Rasulullah ﷺ: “Wahai Salman; janganlah engkau membenci diriku nescaya akan pincanglah agamamu! ”
Lalu beliau berkata:

“Wahai Tuanku Rasulullah ﷺ bagaimana mungkin aku akan membenci Tuanku sedangkan kerana Tuankulah kami beroleh petunjuk dari Allah!”

Lalu Baginda bersabda; “Orang yang membenci orang-orang ‘Arab (tanpa sebab yang dibenarkan syara’) maka ia telah membenciku”

Berkata Imam Abu ‘Isa At-Turmudzi رحمة الله عليه : Hadith ini Hasan Gharib

(Riwayat Imam At-Turmudzi رحمة الله عليه)

عن أبي هريرة قال قال رسول الله صلى الله عليه وسلم : إن الله حين خلق الخلق بعث جبريل، فقسم الناس قسمين، فقسم العرب قسما، وقسم العجم قسما، وكانت خيرة الله في العرب، ثم قسم العرب قسمين، فقسم اليمن قسما، وقسم مضر قسما، وقسم قريشا قسما، وكانت خيرة الله في قريش، ثم أخرجني من خير ما أنا منه
رواه الطبراني

Dari Sayyiduna Abi Hurairah رضي الله عنه beliau berkata, telah bersabda Rasulullah ﷺ:
“Sesungguhnya ketika Allah menciptakan penciptaan makhluk-Nya maka Allah telah mengutuskan Sayyiduna Jibril على نبينا و عليه السلام maka telah membahagikan akan dia manusia itu kepada kedua kelompok iaitulah ‘Arab suatu bahagian dan ‘Ajam (bukan Arab)suatu bahagian.Kemudian Allah memberikan kelebihan kepada ‘Arab.Kemudian dari ‘Arab itu dibahagikan kepada dua bahagian, Yaman suatu bahagian dan Mudâr suatu bahagian, kemudian dibahagikan Quraisy itu suatu bahagian dari Mudâr,kemudian Allah memberikan kelebihan kepada Quraisy kemudian Allah mengeluarkan aku dari sekalian yang terpilih itu.
(Riwayat Imam At-Tabrani رحمة الله عليه)

Cukuplah 3 hadith ni bahawa Sayyiduna Rasululillah ﷺ sendiri menyebutkan tentang kelebihan BANGSA ARAB dan QURAISY maka fahamilah bahawa menyebut dan mempertahankan BANGSA bukanlah sesuatu yang bercanggah dengan Islam selama mana tidak jatuh dalam ‘Asâbiyyahil, iaitu fanatisme perkauman yang berterusan mendokong sesuatu Bangsa tanpa mengira antara haq dan batil serta merendah-rendahkan bangsa yang lain.

Demikianlah seperti firman Allah;

يَٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ إِنَّ ٱللَّهَ عَلِيمٌ خَبِيرٞ

Wahai umat manusia! Sesungguhnya Kami telah menciptakan kamu dari lelaki dan perempuan, dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih taqwanya di antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam PengetahuanNya (akan keadaan dan amalan kamu).
Surah Al-Hujurat, Ayah 13

والله أعلم


10 Fakta Mengenai Nyamuk

Terperangkap di antara rasa gatal dan kesan bilur di samping rasa gerun akan virus bawaan nyamuk, mudah untuk kita terlupa bahawa nyamuk adalah keajaiban evolusi. Atau mungkin mereka tidak mendapat keadilan yang sepatutnya daripada kita. Dengan spesis nyamuk yang melebihi 3,000 jenis, hanya 80 jenis yang sebetulnya menggigit manusia dan sekurang-kurangnya ada jenis yang memakan nyamuk lain untuk kita.

Semenjak menetas, mereka membesar menjadi dewasa dalam masa lima hari. Mereka membiak dalam beberapa minit selepas menetas. Malah mereka mempunyai anggota badan yang mengagumkan dalam dunia haiwan jika ingin dibandingkan mengikut anggota mulutnya yang menyengat.

Purata titik hujan adalah 50 kali lebih berat daripada purata berat nyamuk. Namun nyamuk mampu meredah hujan tanpa masalah. Jika sebuah kapal terbang Boeing 747 dihentam oleh titis hujan yang serupa, sebanyak 2375 tan air akan menimpanya dan pastinya kapal terbang itu tidak mampu menyamai kemampuan seekor nyamuk. Bagaimana serangga ini melakukannya?

Satu legenda umum menyatakan bahawa serangga-serangga cukup lincah untuk mengelak titik-titik hujan. Beberapa tahun yang lepas, sepasukan jurutera yang berpusat di Institut Teknologi Georgia telah memerhati nyamuk sebenar dan nyamuk tiruan Styrofoam menggunakan kamera berkuasa tinggi. Mereka memerhatikan nyamuk itu terbang ketika hujan bagi meneliti keadaan sebenar yang terjadi. Mereka mendapati bahawa nyamuk tersebut tidaklah terbang cukup laju untuk mengelak titik-titik hujan tetapi kelambatan mereka itulah yang mengelakkan daripada terhempas jatuh ke Bumi.

Jisim seekor nyamuk yang rendah di samping kelajuan yang perlahan telah menyebabkan perlanggaran berlaku di antara titik hujan dan nyamuk. Tetapi, titik itu hanya berubah bentuk dan tidak memindahkan momentum yang cukup untuk mengganggu penerbangan nyamuk tersebut.

Dengan sebanyak 3,000 jenis spesis nyamuk di dunia, lebih kurang 150 dijumpai di Amerika Syarikat dan 85 jenis daripada itu dijumpai di Texas. Apabila orang mengatakan semua yang ada di Texas besar belaka, anda boleh memasukkan biodiversiti jenis gigitan serangga pembawa penyakit ke dalam koleksi tersebut.

Nyamuk betina yang mengigit dan menghisap darah adalah pemindah penyakit yang hebat. Oleh sebab itu, nyamuk dikategorikan sebagai haiwan paling berbahaya di dunia. Setiap tahun, parasit malaria yang direbak oleh mereka telah membunuh dua hingga tiga juta orang dan menjangkiti 200 juta atau lebih orang lagi. Mereka juga menyebar patogen yang menyebabkan demam kuning (yellow fever), demam Rift Valley, demam Chikungunya dan penyakit West Nile.

Bukan semua spesis nyamuk menghisap darah daripada manusia dan di antara mereka yang menghisap, bukan semua merebakkan penyakit. Penghisap darah itu tidak perlu menghisap darah anda sepanjang masa. Nyamuk jantan hidup sepenuhnya bergantung pada nektar dan cecair pokok lain.

Malah makanan ruji buat nyamuk betina juga berasaskan tumbuhan. Kebanyakan masa mereka hanya menghisap darah manusia ketika mereka sedang bersedia untuk membiak. Ini kerana darah mengandungi lipid, protein, dan pelbagai nutrien lain yang diperlukan untuk penghasilan telur.

Apabila anda menyapu losyen kalamin di seluruh badan, nyamuk mungkin hanya mengganggu anda tanpa sebab tetapi banyak spesis memainkan peranan ekologi. Nyamuk Aedes impiger dan Aedes nigripes yang berkumpul seperti awan tebal di Artik Rusia dan Kanada merupakan sumber makanan utama buat burung-burung penghijrah.

Jauh ke selatan, pelbagai haiwan seperti unggas, serangga, lelabah, salamander, cicak-cicak, katak, dan ikan, akan selalu memakan pelbagai jenis spesis nyamuk. Tumbuhan memerlukan mereka juga dan sesetengah daripada mereka seperti anggerik daun majal (blunt-leaved orchid) dan anggerik monyet (monkeyface orchid) bergantung pada nyamuk sebagai pendebunga primer.

Sesetengah jenis nyamuk juga handal di dalam mengawal jumlah nyamuk. Spesis nyamuk daripada genus Toxorhynchites menjadikan larva nyamuk dan nyamuk muda sebagai makanan mereka. Malah mereka kadang-kadang memakan spesis mereka sendiri.

Nyamuk pakar di dalam menangkap bahan kimia yang dikeluarkan oleh perumah mereka iaitu manusia. Mereka boleh mengesan karbon dioksida di dalam nafas kita, bahan 1-octen-3-ol di dalam nafas dan peluh, di samping bahan-bahan organik lain yang kita hasilkan menggunakan tujuh puluh lebih jenis reseptor bauan dan bahan kimia di antena mereka. Reseptor-reseptor ini boleh mengesan jejak kimia sejauh beberapa ratus kaki dan sebaik sahaja nyamuk itu mendekatinya, ia akan mengesan bahan kimianya dan juga mengesan melalui penglihatan. Di samping itu, mereka gemar pada orang yang memakai pakaian berwarna gelap

JIka kelihatan anda selalu berkelubung dari hujung rambut hingga hujung kaki sedangkan orang lain yang duduk di sebelah anda hanya memakai pakaian singkat, ia bukan satu paranoia. Nyamuk benar-benar berada di sekitar untuk mendapatkan anda.

Sesetengah orang mempunyai bau badan dan mengeluarkan bahan kimia yang menarik minat nyamuk manakala sesetengah yang lain mengeluarkan bau yang membuatkan mereka tidak digemari nyamuk dan bau ini samaada bertindak sebagai pencegah atau menyelubungi bahan kimia yang akan menjadikan nyamuk suka.

Nyamuk bukan sekadar menembus masuk proboscis-nya ke dalam kulit anda dan mula menghisap. Apa yang anda lihat melekat di muka nyamuk adalah labium yang menyarung bahagian mulut yang digunakan untuk menghisap. Labium akan membengkok ke belakang ketika nyamuk mengigit di mana ia membenarkan bahagian lain untuk melalui hujungnya dan melakukan peranan masing-masing. Sepasang mandible dan maxillae yang tajam dan runcing akan digunakan untuk menembusi kulit. Hypopharynx dan labrum yang berongga masing-masing akan digunakan untuk menyalurkan air liur dan menyedut darah.

Air liur yang dipam keluar dari hypopharynx ketika nyamuk mengigit adalah penting untuk mempengaruhi kecenderungan darah kita untuk membeku. Ia mengandungi sekumpulan bahan kimia yang menahan pengecutan salur darah, menyekat pembekuan darah serta pengagregatan platelet. Justeru itu ia memastikan darah kita sentiasa cair ketika lalu di dalam labrum nyamuk lalu mengganggu hidangan mereka.

Tekanan darah membantu pengisian perut nyamuk lebih cepat lalu memudahkan hidangan mereka. Namun ada lagenda yang mengatakan ia juga menyebabkan kematian mereka. Ceritanya begini, anda boleh melenturtegangkan otot yang hampir dengan tempat gigitan atau meregangkan kulit supaya nyamuk itu tidak boleh menarik keluar proboscisnya lalu tekanan darah anda akan mengisi perut nyamuk sehingga ia meletup.

Terdapat kesefahaman di antara pakar entomologi yang merasakan perkara ini tidak benar namun ada cara yang lebih sukar untuk meletupkan nyamuk ini. Untuk membuat bom darah, anda haruslah memotong bahagian ventral saraf tunjang. Saraf ini akan menghantar maklumat mengenai rasa kenyang. Semasa ia dipotong, saraf tunjang itu tidak boleh memberitahu otak nyamuk bahawa perutnya sudah penuh lalu ia akan berterusan mengisi perutnya hingga mencapai saiz kritikal.

Sekurang-kurangnya seorang pengkaji mendapati bahawa nyamuk tidak cakna akan betapa penuhnya mereka dan akan berterusan menghisap walaupun perut mereka sudah pecah lalu darah memancut keluar daripada bahagian hujung mereka yang meletup itu.

TERJEMAHAN:

Matt Soniak. (30 Mei 2012). 10 Things You Need to Know About Mosquitoes. Mental Floss.
http://mentalfloss.com/article/30791/defense-mosquito-10-things-know-about-summer%E2%80%99s-biggest-annoyance


Mengenang Pemergian AR Tompel

“Ni bukan anak bapak, anak setan namanya”

Itu merupakan antara dialog-dialog yang pernah diucapkan oleh seniman AR Tompel. Pemilik nama sebenar Aman Ramli Jaafar ini tidak perlulah diperkenalkan lagi.  Keiistimewaan beliau yang bersahaja cukup membuat kita ketawa tak kering gusi.

Karier beliau seorang anak seni jauh lebih awal dari P.Ramlee. Bermula dengan menyertai kumpulan bangsawan yang diberi nama Kris Opera sebagai Tap Dancer. Setelah berhijrah ke Singapura pada 1946, beliau sering memanggung di tempat-tempat kesukaan ramai seperti New World dan Happy World. Sekitar hujung 40’an beliau menyertai Malay Film Production. Antara filem yang pernah dilakonkan oleh beliau ialah Nilam, Aloha, Rachun Dunia, Dewi Murni dan Bapa Saya. Di dalam filem-filem inilah AR Tompel mula berlakon bersama P.Ramlee.

Pada awal 50’an, beliau telah menyertai Nusantara Film dalam diam. Bagi mengelakkan keterlibatannya, beliau menggunakan nama samara iaitu Armaya. Sepanjang di Nusantara Film, beliau telah mengarahkan beberapa buah filem seperti Perkahwinan Rahsia, Seniati Chinta Murni, Sehati Serasa, dan Sesal Tak Sudah. Beliau juga telah menjadi pengarah berbangsa Melayu pertama apabila beliau mengarahkan filem Perkahwinan Rahsia pada 1951.

Tidak lama kemudian, pihak MFP mengetahui juga keterlibatan beliau bersama Nusantara Film, beliau pun berhenti dari syarikat tersebut dan kembali beraksi di lawak pentas dan bangsawan. Namun nama beliau mula terpampang di dada akhbar apabila beliau berhijrah ke Merdeka Studio pada 1960. Kali ini, tumpuan beliau bukan sahaja sebagai pelakon, tetapi lebih banyak kepada di belakang tabir seperti pengarah, cerita asal dan penulis skrip. Di sinilah karier beliau kembali melonjak dan  kembali berlakon bersama P.Ramlee seperti trilogi Do Re Mi, Anak Bapak, Keluarga 69 dan lain-lain lagi.

Pada tanggal 30 Januari 1973, beliau dikatakan terlibat dalam sebuah kemalangan setelah berjumpa dengan Seniman Yusoff Surya di kedai milik beliau (Yusoff Surya) di Setapak. Yusoff Surya merupakan pelakon yang memegang watak ketua Polis di dalam filem Nasib Do Re Mi.

Beliau dikebumikan di Tanah Perkuburan Jalan Ampang. Hari ini genap 49 tahun pemergian insan ulung ini. Di dalam arena filem klasik melayu, tidak salah jika saya mengatakan AR Tompel juga layak tarafnya bersama P.Ramlee kerana kerjaya beliau yang bermula dari penyanyi, penari joget, pelakon dan pengarah.

Alfatihah ARMAYA @ Aman Ramli Jaafar @ AR Tompel

(24 Oktober 1918 – 30 Januari 1973 )

RUJUKAN:

P.Ramlee, Erti Yang Sakti

Blog Mustafa A.R

Temubual bersama Datuk Dr Ahmad Nawab.


Bermusuh Di Medan Perang Tetapi Malam Raya Makan Bersama

Andai disoroti sejarah Perang Dunia Pertama, kita akan temui satu peristiwa nadir tetapi amat mencairkan hati. Peristiwa ini disebut sebagai ‘Damai Hari Krismas 1914’. Ia merujuk kepada satu gencatan senjata tidak rasmi antara tentera British dan Jerman yang bermula pada malam 25 Disember.

Ikutkan, sebelum itu lagi suara meminta damai sudah dikemukakan. Paling utama, dibuat oleh Paus Benedict XV pada 7 haribulan. Namun seperti yang dijangka, permintaan itu tidak diendahkan. Perang tetap diteruskan. Hatta ketika malam dan hari perayaan.

Hanya satu kawasan di sempadan barat ini sahaja yang berlainan. Pada malam Krismas, medan Flanders (Belgium) beransur aman. Tembak-menembak dihentikan lalu diganti dengan suara-suara nyanyian – baik dari parit milik tentera British mahupun Jerman.

Lagu seperti Silent Night memenuhi udara lantas suasana raya pun kian terasa. Sampaikan bila pagi menjelma, tentera-tentera Jerman dengan tangan terbuka menghampiri barisan British sambil melaungkan Merry Christmas. Memang awalnya, keramahan itu disikapi dengan curiga. Tetapi selepas melihat mereka hadir tanpa senjata, waspada pun berganti percaya. Masing-masing lantas berhari-raya dengan ceria.

Mereka saling bertukar rokok, berkongsi minuman, dan menikmati hidangan. Bahkan, ada yang siap bermain bola sepak bersama-sama lagi. Hari itu sememangnya berlangsung harmoni – walau cuma bertahan sehari dan tidak berulang lagi… sampailah perang tamat empat tahun kemudian.

Dalam Perang Dunia Kedua, tiada peristiwa serupa pernah berlaku – setidaknya yang berskala seperti itu. Kes-kes kecil memang barangkali ada. Bahkan, ada juga yang disahkan benar-benar terjadi.

Salah satunya adalah insiden di Hutan Hürtgen pada tahun 1944. Masa itu (bermula September), sempadan barat Jerman sedang digempur hebat oleh pihak Sekutu – khususnya Amerika Syarikat dan British. Sebagai reaksi, Jerman lantas melancarkan Ofensif Ardennes (yang turut dikenali sebagai Pertempuran Bulge) pada bulan Disember.

Skala operasi ini sememangnya amat besar. Dianggarkan, ia melibatkan lebih sejuta tentera – 500,000 orang dari Jerman, 600,000 orang dari Amerika, dan 55,000 orang dari British. Kasualti perang ini juga boleh tahan tinggi. Amerika misalnya menanggung 19,000 kematian manakala Jerman pula kehilangan 1/5 dari jumlah tentera.

Ini belum termasuk kasualti dalam kalangan orang awam. Bagi Elisabeth Vincken dan anaknya Fritz (12 tahun), mereka terpaksa berlindung di sebuah pondok di Hutan Hürtgen lantaran rumahnya di Aachen (berjarak 37 km) menjadi sasaran Amerika Syarikat.

Sememangnya, pondok itu biasa digunakan setiap kali suami Elisabeth berburu di Hürtgen. Cuma masa itu, dia tiada kerana bertugas dalam angkatan udara Jerman. Justeru sepanjang berlindung, Elisabeth hanya berdua sahaja dengan anaknya.

Tidak pasti sejak tanggal berapa mereka sudah berada di sana. Apa yang pasti, mereka sambut Krismas di situ. Persiapan pula ikutkan memang terjejas. Namun, hidangan malam raya tetap dapat disediakan – walau tanpa ketua keluarga yang kepulangannya dinanti-nantikan.

Dalam penantian sebegitu, pintu pondok diketuk. Elisabeth pun laju membuka. Tahu-tahu di hadapannya berdiri tiga orang lelaki – dengan seorang daripadanya luka parah. Dalam pelat Perancis, masing-masing memperkenalkan diri sebagai tentera Amerika yang tersesat selama tiga hari di hutan itu.

Mereka meminta izin untuk tumpang berehat. Elisabeth pun pantas membenarkan. Lantas, Henry yang tercedera dibaringkan di katil Fritz sambil dirawat oleh rakannya, Robin. Seorang lagi yang bernama Jim pula membantu Elisabeth menyiapkan juadah di dapur.

Belum lama, pintu sekali lagi diketuk. Fritz yang menjangkakan kunjungan tambahan dari tentera Amerika terus sahaja membuka. Namun, sangkaannya meleset. Kali ini, mereka dikunjungi tiga orang tentera Jerman.

Darah Fritz serta-merta berderau. Mana tidak, undang-undang Jerman menetapkan hukuman mati bagi sesiapa yang melindungi tentera musuh di rumah. Kalau mereka dapat tahu di dalam ada tiga orang tentera Amerika, memang habislah dia dan ibunya.

Apapun, Elisabeth sebagai tuan rumah kekal bertenang. Dia terus ke hadapan, mengucapkan salam sejahtera, dan kemudian bertanyakan tujuan kunjungan. Dengan begitu, tahulah dia yang tentera-tentera Jerman ini pun tersesat dan mahu tumpang bermalam.

Permintaan itu diterima. Cuma kata Elisabeth, “Dalam rumah ini ada tiga tetamu lain yang kalian mungkin tidak suka. Sekarang ini malam raya. Jadi saya minta, untuk malam ini saja, kita lupakan pasal sengketa. Lagipun, mereka semua macam kalian juga. Tersesat. Lapar. Penat. Siap ada yang luka tenat. Kalian pun semua muda-muda, dah macam anak saya. Jadi, saya minta ya.”

Mendengar begitu, tiga tentera Jerman itu pun akur. Senjata lantas diletakkan di luar pintu. Begitu juga milik tentera-tentera Amerika tadi. Dalam pondok yang agak kecil, semua cuba menyelesakan diri – dengan sebahagian merehatkan punggung di atas katil Elisabeth sambil yang lain di meja makan.

Suasana memang tegang pada mula. Namun kerana menghormati malam raya, salah seorang tentera Jerman yang tahu berbahasa Inggeris dan memiliki sedikit pengalaman dalam bidang perubatan cuba memecah kesunyian.

Dia bermula dengan bertanya dan memeriksa luka Henry. Katanya, Henry hilang banyak darah. Cuma mujur, lukanya tidak terkena apa-apa jangkitan. Jadi, dengan rehat yang cukup dan sedikit rawatan rapi, dia boleh sembuh.

Kemudian setelah berbasa-basi, mereka pun beralih ke meja makan yang dipenuhi hidangan ayam dan kentang panggang. Turut dihidang pada malam itu adalah sebotol wain merah dan beberapa potong roti yang dibawa oleh tiga tentera Jerman tadi.

Malam itu, Elisabeth memimpin bacaan doa. Semua pun menadah tangan, sebelum mula makan. Usai makan, Elisabeth mengajak mereka melihat langit malam. Katanya, mahu mencerap Bintang Bethlehem (Bintang Krismas).

Dengan aktiviti sebegitu, perang seakan menjadi satu hal asing buat masing-masing. Betapa siapa sangka, enam orang yang saling bermusuh mati-matian di medan perang boleh berkongsi satu hidangan, satu bintang, dan satu tempat bermalam. Siap mengaminkan doa “rahmati kami” lagi. Memang harmoni habis malam Krismas di pondok keluarga Vincken.

Keadaan itu berlanjutan hingga keesokan pagi. Sebagai sarapan, Elisabeth menghidangkan semangkuk oat setiap seorang. Untuk Henry pula, dia diberi minuman tenaga dari campuran telur, gula dan wain. Malah untuk memudahkan pergerakannya, masing-masing berpakat membuat pengusung dari tiang kayu dan alas meja.

Kemudian bila matahari makin tinggi, masing-masing bersiap untuk beredar. Sebelum berpisah, korporal Jerman sempat menghadiahkan kompas kepada tentera Amerika selepas sama-sama melihat peta dan mencari jalan paling singkat untuk kembali ke pasukan masing-masing.

Elisabeth sendiri sempat menitipkan pesan supaya berhati-hati dalam perjalanan dan mendoakan semua agar dapat pulang ke pangkuan keluarga satu hari nanti. Lantas selepas berjabat tangan, keenam-enam mereka pun beredar hingga hilang dari pandangan.

Kira-kira 40 tahun kemudian, kisah ini diceritakan semula oleh Presiden Ronald Reagan semasa kunjungannya ke Tanah Perkuburan Kolmeshohe, Jerman pada 5 Mei 1985 – selepas peristiwa tersebut ditulis sendiri oleh Fritz Vincken dan disiarkan oleh Reader’s Digest pada Januari 1973 di bawah judul ‘Truce in the Forest’.

RUJUKAN

ABMC. (2020, 23 December). Christmas Eve 1944: a brief moment of peace on the battlefield.

Son, Duy. (2021, 24 December). Christmas dinner between two front lines. News NPR.

Vidar. (2021, 18 September). How the Germans and Americans Shared a Christmas Dinner in 1944. History of Yesterday.


Taiping: Bandar Paling Bahagia di Malaysia

Beriadah seawal jam tujuh pagi di Taman Tasik Taiping sangat menenangkan, dikelilingi pokok-pokok yang berusia ratusan tahun, dan udara segar, namun pemandangan yang lebih menarik perhatian ialah kebanyakan pengunjung ketika itu ialah warga emas yang sedang berjoging, melakukan senaman yoga berkumpulan dan bersantai-santai di tepi tasik.

Tidak hairanlah bandar Taiping dipilih sebagai bandar mesra usia di Malaysia, dengan perancangan pada tahun lepas, kerjasama antara Kementerian Pembangunan Wanita, Keluarga dan Masyarakat (KPWKM), kerajaan negeri, Majlis Perbandaran Taiping (MPT) dan Tabung Pembangunan PBB bagi merangka projek rintis ke arah mewujudkan Age-Friendly City, atau bandar mesra usia di Taiping. (Ismail, 2019)

Mungkin ini salah satu sebabnya kenapa Taiping disenaraikan dalam Pengiktirafan Bandar Paling Bahagia tahun 2019 bersama sembilan bandar yang lain berdasarkan Kajian Indeks Kebahagiaan Malaysia 2019 yang dijalankan oleh Jabatan Perancangan Bandar dan Desa.  (Asmaini, 2020) Berdasarkan kajian, semakin bahagia seseorang itu, memungkinkan usianya lebih panjang. (Warner, 2011)

Negeri Perak sememangnya terkenal sebagi negeri dengan peratusan warga emas yang tertinggi. Pada tahun 2010, hampir 12 peratus populasi rakyat negeri Perak merupakan warga emas, manakala pada tahun 2020, Perak mencatatkan 14.9% atau 385,800 warga emas berusia 60 tahun ke atas- peratusan tertinggi di Malaysia. (Hamid, 2019)

Bandar Mesra Alam

Pada tahun 2019, Taiping mengukir nama di persada antarabangsa apabila diiktiraf sebagai bandar ketiga destinasi lestari di dunia pada Anugerah Peringkat Antarabangsa Bagi Pelancongan Lestari Di Dunia 2018 yang berlangsung di Berlin, Jerman. (Loh, 2019) Bandar Lestari ini didefinisikan sebagai Bandar Eko, bandar yang menawarkan kualiti hidup yang baik dari segi sosial, ekonomi, alam sekitar dan habitat yang boleh bertahan lama untuk generasi kini dan akan datang. (BBC, 2020)

Taman Tasik Taiping merupakan antara bukti bagaimana usaha pemeliharaan alam sekitar oleh pihak berkuasa dan masyarakat Taiping. Pada 2018, sebatang pokok hujan-hujan tumbang di Taman Tasik Taiping akibat akar yang tidak stabil. Pokok itu tidak ditebang terus, tetapi tanah di kawasan itu dibaikpulih oleh syarikat lanskap- sehingga kini boleh dilihat ia masih tunduk, menaungi pejalan kaki di tengah laluan riadah Taman Tasik itu. (Bernama, 2018)

Malahan, pada tahun lepas, Menteri Besar Perak memohon perkenan Sultan untuk mewartakan Taman Tasik Taiping sebagai Taman Tasik Diraja, cadangan yang bernas bagi melindungi kawasan itu dari sebarang aktiviti pembangunan yang boleh mencatatkan keindahan semulajadinya pada masa akan datang. (Bernama, Kerajaan Perak Mohon Perkenan Sultan Warta Taman Tasik Diraja, 2019)

Sehingga kini, pelancong yang berkunjung ke ikon utama bandar Taiping itu, dapat melihat tasik yang dikeliling pokok hujan-hujan yang kelihatan seolah-olah tunduk mencium tasik, masih berdiri kukuh dan cantik menghiasi kawasan tasik sekaligus memberikan rasa nyaman kepada pengunjung, dengan usia pokok-pokok ini menjangkau 130 tahun.  (Hamdan, 2017) Menariknya, Taman Tasik ini dibuka 24 jam sepanjang hari kepada para pengunjung.

Zoo Taiping

Zoo Taiping merupakan antara tarikan pengunjung di bandar ini. Ia menjadi tempat tinggal lebih dari 1,200 haiwan dari 140 spesis, termasuk harimau, singa, gajah, badak, zirafah, Orang Utan dan lain-lain. Lokasi Zoo Taiping ini adalah di dalam kawasan Taman Tasik, dikelilingi alam semulajadi yang indah. (Zoo, 2020)

Zoo Taiping ini banyak menyumbang dalam mengekalkan spesis haiwan yang diancam kepupusan. Program Pembiakan spesis terancam yang dijalankan menampakkan hasil seperti Program Konservasi Burung Botak Upeh dan lain-lain. (Bernama, Taiping biak spesis terancam, 2020)

Baru-baru ini, Zoo Taiping mengumumkan berita gembira apabila tiga ekor anak harimau yang comel dilahirkan  pada 1 Mei, dengan berat antara 700-900 gram,menambah bilangan Harimau Malaya di zoo itu kepada lapan harimau. Anak harimau ini dinamakan Puntum, Teja dan Bayu hasil dari penilaian juri dalam sebuah pertandingan sempena Hari Harimau Sedunia pada 29 Julai. (Looi, 2020)

Bandar Hujan

Walaupun negara sering mengalami musim panas, Taiping menacatatkan taburan hujan dengan jumlah signifikan sepanjang tahun. Kajian menunjukkan bandar Taiping mengalami hujan paling banyak berbanding tempat lain, dalam tempoh lima tahun kajian, 2010-2014 yang lepas. Bulan Oktober merupakan bulan paling kerap hujan, manakala bulan Mac merupakan permulaan bulan yang paling kering di Taiping. (Nazri, Mohd Zamani, & Jit Singh, 2018)

Inilah sebabnya tanah di Taiping menjadi subur, kerana mendapat air dan nutrien yang cukup untuk pertumbuhan pokok. Kajian lanskap yang dijalankan di Taiping menunjukkan gambaran bandar Taiping yang terdiri dari empat bahagian – kawasan berbukit di Banjaran Titiwangsa yang kaya dengan biodiversiti, kawasan pertanian di kaki bukit yang diliputi hutan, kawasan campuran antara pertanian dan kampung, dan kawasan bandar di tanah rendah di yang sedang membangun. (Teh, Ahmad Pugi, & Abdul Rahman, 2017)

Bandar Bersejarah

Di sebalik pembangunan pesat di Taiping, pihak berkuasa komited dalam mengekalkan bangunan-bangunan bersejarah di Taiping. Tidak menghairankan jika pengunjung melihat banyak bangunan-bangunan lama yang kekal utuh setelah dibaik pulih oleh pihak berkuasa.

Taiping diiktiraf sebagai bandar yang pertama di Malaysia berdasarkan 33 perkara pertama yang telah dinyatakan oleh Majlis Perbandaran Taiping. Ini termasuklah Penjara Taiping (1883), Landasan Kereta Api dari Taiping ke Port Weld (1885), Zoo Taiping (1961), Hospital Taiping (1880) dan Muzium Perak (1883).

Bangunan yang pertama lain ialah Maktab Perguruan (1831), Bangunan Mahkamah (1870), Bangunan Pasar Besar (1884), Lapangan Terbang Tekkah (1930) dan lain-lain. Terdapat juga perkara pertama lain yang bukan bangunan seperti lombong bijih timah (1844), pasukan polis pertama (1879), Akhbar Melayu- Seri Perak (1890), Akhbar Inggeris -Perak Pioneer (1894) dan Akhbar Tamil- Perak Varthamenan (1894). (Hafis, 2012)

Taiping menjadi bandar pertama di Malaysia yang menjalankan konsep ‘Machinoeki’ di Jepun, dengan mewujudkan stesen-stesen kemudahan tertentu untuk pelancong yang berjalan kaki, seperti stesen bangunan-bangunan bersejarah dan lain-lain supaya pelancong boleh berehat, mendapatkan maklumat dan bersosial dengan penduduk setempat dalam keadaan santai. (Loh, New Paradigm for Development, 2017)

Pelbagai jenis makanan yang menyelerakan

Taiping sememangnya terkenal dengan makanan-makanan yang menyelerakan.Terdapat beberapa tempat persinggahan yang wajib dikunjungi dan sememangnya terkenal di Taiping. Antaranya Ansari Famous Cendol, yang telah beroperasi selama tiga generasi, menghidangkan cendol yang segar dan pasembor yang enak kepada pelanggan. Cendol ini dicampur dengan jagung manis, kacang ataupun pulut.

Doli Kuey Teow pula menumpukan kelazatan kuetiau goreng yang kaya dengan rencah. Kuetiau kerang dan udang menjadi pilihan ramai, namun ada juga pilihan seperti kuetiau sup dan sup ayam. Bagi yang meminati hidangan Arab, Oasis Restaurant merupakan pilihan yang paling tepat. Masakan seperti kabsa, mandy dan madghout daripada air tangan keluarga Melayu ini dikatakan lebih menjadi berbanding pengusaha Arab.

Antara tempat yang dikunjungi ramai juga adalah di stesen kereta api lama di Taiping. Di situ terdapat beberapa restoran seperti The Train yang menyajikan kepak ayam yang enak. Medan Selera di belakang bangunan Balai Bomba dan Penyelamat Taiping juga menjadi tumpuan ramai terutamanya di waktu malam, dengan pilihan makanan yang pelbagai, serta harga yang sangat berpatutan. (Hamid H. , 2018)

Berdasarkan maklumat dari Jabatan Perancangan Bandar dan Desa, Indeks Kebahagiaan ini dinilai dari kesejahteraan penduduk termasuklah kesihatan dari segi mental dan fizikal. Antara komponen yang diambil kira dari tinjaunan 60,000 responden di seluruh negara ialah kegembiraan dengan keluarga dan kenalan, keseronokan bekerja, hubungan dengan jiran, aktiviti masyarakat dan kualiti alam sekitar.

Taiping bukan sahaja menerima satu pengiktirafan tersebut, bahkan ia juga menerima Anugerah Pengurus Destinasi Terbaik 2016 di Bandar Asia Pasifik, Anugerah Bandar Pelancongan Terbersih ASEAN 2017, Anugerah Emas Eko-Pelancongan dan Bandar Bersejarah Terbaik 2017 dan lain-lain lagi. (Looi, Taiping among Malaysia’s 10 happiest cities, 2020)

Bagi mengekalkan status Taiping sebagai Bandar Lestari dan Mesra Alam, masyarakat dituntut untuk memberi kerjasama dengan pihak berkuasa dalam menjaga kebersihan alam sekitar. Pihak berkuasa juga perlu menunjukkan tanggungjawab yang sepenuhnya dalam memastikan aktiviti berasaskan ekonomi tidak mengakibatkan kerugian dan kemusnahan alam sekitar yang teruk. Bandar Taiping berjaya membuktikan bahawa sesebuah bandar boleh memelihara alam sekitarnya di sebalik kerancakan pembangunan bandar.

RUJUKAN:

Asmaini, F. (2020, Jun 25). Bandar paling bahagia. Retrieved from my Metro: https://www.google.com/amp/s/www.hmetro.com.my/node/593268/amp

BBC. (2020). Sustainable Living. Retrieved from BBC: https://www.bbc.co.uk/bitesize/guides/zqvxdmn/revision/1

Bernama. (2018, Oktober 18). Pengunjung Sedih Pokok Hujan-Hujan Tumbang di Taiping. Retrieved from Astro Awani: https://www.google.com/amp/www.astroawani.com/berita-malaysia/pengunjung-sedih-pokok-hujan-hujan-tumbang-di-taiping-188618%3famp=1

Bernama. (2019, November 10). Kerajaan Perak Mohon Perkenan Sultan Warta Taman Tasik Diraja. Retrieved from BH Online: https://www.google.com/amp/s/www.bharian.com.my/node/626906/amp

Bernama. (2020, Mei 29). Taiping biak spesis terancam. Retrieved from BH Online: https://www.google.com/amp/s/www.bharian.com.my/node/694240/amp

Hafis, A. (2012). Pemeliharaan Bandar Taiping Sebagai Bandar Warisan dan Pelancongan di Negeri Perak. Sarawak: Universiti Malaysia Sarawak.

Hamdan, M. (2017). Pulihara pokok 130 tahun. Perak: Sinar Harian.

Hamid, H. (2018, Mac 19). Ini senarai terlazat! Lebih 10 tempat makan wajib anda kunjungi di Taiping. Retrieved from Astro Awani: https://www.google.com/amp/www.astroawani.com/gaya-hidup/ini-senarai-terlazat-lebih-10-tempat-makan-wajib-anda-kunjungi-di-taiping-170797%3famp=1

Hamid, T. A. (2019). Ageing in Malaysia. Expert Group Meeting on Measuring Population Ageing: Country Case Studies. Bangkok: Universiti Putra Malaysia.

Ismail, S. (2019, Oktober 30). Taiping dipilih sebagai bandar mesra usia. Retrieved from BH Online: https://www.bharian.com.my/berita/nasional/2019/10/623004/taiping-dipilih-sebagai-bandar-mesra-usia

Loh, I. (2017, December 28). New Paradigm for Development. Retrieved from The Star: https://www.thestar.com.my/metro/metro-news/2017/12/28/new-paradigm-for-development-taiping-selected-to-exemplify-concept-promoting-inclusive-growth

Loh, I. (2019, March 7). Taiping is No 3 Most Sustainable City in The World. Retrieved from The Star: https://www.thestar.com.my/news/nation/2019/03/07/taiping-is-no-3-most-sustainable-city-in-the-world/

Looi, S. (2020, June 2). Taiping among Malaysia’s 10 happiest cities. Retrieved from Malay Mail: https://www.google.com/amp/s/www.malaymail.com/amp/news/life/2020/06/02/taiping-among-malaysias-10-happiest-cities/1871680

Looi, S. (2020, Ogos 10). Taiping Zoo and Night Safari’s newborn cubs named Puntum, Teja and Baayu. Retrieved from Malay Mail: https://www.google.com/amp/s/www.malaymail.com/amp/news/life/2020/08/10/taiping-zoo-and-night-safaris-newborn-cubs-named-puntum-teja-and-bayu-video/1892521

Nazri, F., Mohd Zamani, N., & Jit Singh, M. (2018). Analisis Ramalan Pelemahan Hujan Semenanjung Malaysia Menggunakan Peta Rekaan Berkontur. Jurnal Kejuruteraan 30 (1), 77-82.

Teh, M., Ahmad Pugi, N., & Abdul Rahman, N. (2017). Visual Lanscape Assesment for Development Lanscape Structure: Case Study at Taiping. Environment-Behaviour Proeedings Journal. Bangkok: e-International Publishing House.

Warner, J. (2011, October 31). Happy People Live Longer? Retrieved from WebMD: https://www.webmd.com/balance/news/20111031/happy-people-live-longer

Zoo, T. (2020). About Us. Retrieved from Taiping Zoo: https://zootaiping.gov.my/frame-aboutus.html


Kelasi Terkandas Di Kapal Hantu Empat Tahun Akhirnya Pulang…

Seorang kelasi yang dipaksa tinggal di sebuah kapal hantu atas perintah mahkamah Mesir selama empat tahun akhirnya dapat kembali ke kampung halamannya di Syria. Bila ditanya perasaannya selepas dapat meninggalkan kapal MV Aman oleh BBC, Mohammed Aisha merasakan dia seperti baru saja dibebaskan dari pen.ja.ra.

Aisha menyertai kapal kargo MV Aman pada Mei 2017 sebelum ia ditahan oleh pihak berkuasa Mesir di pelabuhan Adabiya dua bulan kemudian. Kapal tersebut ditahan kerana mempunyai sijil pengelasan dan peralatan keselamatan yang sudah tamat tarikh luput. Ia sepatutnya dapat diselesaikan dengan mudah tetapi malangnya, itu tidak berlaku. Kontraktor-kontraktor dari Lubnan enggan membayar kos bahan api sementara pemilik kapal di Bahrain pula dibelenggu masalah hutang.

Dengan kapten kapal yang berstatus warganegara Mesir sudah berada di daratan, maka segala tanggungjawab kapal jatuh ke tangan Aisha. Mahkamah mengisytiharkan dia sebagai penjaga kapal yang sah sekaligus memaksanya kekal di MV Aman selama empat tahun. Bagi mengelakkan Aisha melarikan diri, pengawal kadang-kadang muncul membuat pemeriksaan bagi memastikan perintah mahkamah itu terus dipatuhi.

Dia memberitahu dia hanya perlu menandatangani satu dokumen mahkamah tanpa menyedari kepentingan dokumen tersebut. Aisha hanya tahu selepas rakan-rakannya mula meninggalkan kapal beberapa bulan kemudian. Sejak itu, rutin hariannya ialah memerhati pergerakan kapal dengan majoriti menuju ke Terusan Suez. Malah, semasa insiden kapal besar Ever Given terkandas di terusan berkenaan, Aisha mengakui insiden tersebut mengakibatkan kapal-kapal menunggu sementara kapal berkenaan dapat dialihkan.

Bukan sekali dia berselisih dengan abangnya yang juga seorang kelasi di sebuah kapal lain. Sekiranya kedua-dua kapal berselisih, kedua-duanya saling berhubung menerusi telefon bimbit. Tetapi detik paling melemahkan moralnya ialah apabila Aisha mendapat tahu ibunya, seorang guru Bahasa Inggeris meninggal dunia pada Ogos 2018. Dan itu hampir-hampir mendorongnya mengambil nyawanya sendiri.

Dia turut mengakui bila berada dalam MV Aman, ia dirasakan seperti berada dalam kubur kerana gelap dan sunyi. Ini kerana menurut Aisha, ia tidak mempunyai bekalan bahan api sekaligus tidak boleh menjana tenaga elektrik untuk benda asas seperti lampu. Selain itu, dia juga merasa tidak sihat dari segi fizikal dan mental.

Pada Mac tahun lepas, kapal terkeluar dari kedudukan ia berlabuh selepas dilanda ribut. Ini mengakibatkan ia beralih sejauh 8 km sebelum terkandas beberapa ratus meter dari gigi air. Walaupun mengakui merasa takut akibat peristiwa berkenaan, ini membolehkan Aisha berenang ke pesisir pantai selang beberapa hari untuk mengecas telefon dan mendapatkan makanan.

Pembebasan Aisha mula direalisasikan selepas kesnya diuruskan oleh Mohamed Arrachedi dari Persekutuan Pekerja Pengangkutan Antarabangsa pada Disember lepas. Bagi Arrachedi, kes sebegini tidak sepatutnya berlaku sejak dari awal lagi. Ia boleh saja dielak sekiranya pemilik kapal memenuhi tanggungjawab mereka dan membawa pulang Aisha lebih awal.

Malangnya, kes Aisha bukan kes terpencil. Mengikut laporan Pertubuhan Buruh Sedunia (ILO), terdapat 250 kes serupa dilaporkan di seluruh dunia dengan 85 kes baru dilaporkan pada tahun lepas. Antara kes yang menonjol ialah kisah kumpulan 19 orang kelasi India yang terkandas di atas kapal Ula di Assaluyeh, Iran sejak Julai 2019. Semasa ditemubual jurnal perkapalan Lloyd’s, mereka mengadu mengalami tekanan perasaan dan berdepan risiko kehabisan wang.

RUJUKAN:

Adams, P. (2021). Stranded sailor allowed to leave abandoned ship after four years. BBC News.

Ibbetson, R. (2021). ‘I feel like I’ve got out of prison’: Sailor forced to live alone on a ghost ship in Egypt for FOUR YEARS due to red tape is finally allowed to go home. Daily Mail.


Kenapa Industri Hiburan Malaysia Kurang Menyumbang Kepada KDNK Negara?

Industri hiburan di Malaysia ketika boleh jejaki seawal zaman sebelum merdeka ketika zaman kegemilangan Studio Jalan Ampas.

Selepas sahaja merdeka, industri perfileman dan muzik mula berpindah ke Kuala Lumpur. Sejak itu kita dihidangkan dengan pelbagai jenis filem dan muzik yang sangat berkualiti.

Walau bagaimanapun timbul persoalan, kenapa industri hiburan kurang menyumbang kepada KDNK negara.

Kita ambil contoh mudah, industri hiburan di India dan Korea telah menyumbang berpuluh billion dolar kepada ekonomi negara mereka.

Bayangkan, BTS sahaja mampu menyumbang 0.3 peratus untuk keluaran dalam negara kasar (KDNK) Korea Selatan. Tiadakah, mana-mana artis di Malaysia ini mampu sampai seperti mana tahap BTS?

Apa-apapun, usah meradang dahulu kerana menurut Jabatan Perangkaan Malaysia (DOSM), industri hiburan di Malaysia telah menyumbang 2 peratus kepada KDNK negara dan memberi sekitar 1 juta peluang pekerjaan.

Namun, industri ini adalah industri yang menyumbang paling sedikit kepada KDNK negara.

Angka 2 peratus adalah sangat kecil kerana jika kita lihat pada 2015, industri hiburan dunia telah memberikan hasil sebanyak US$509 bilion bersamaan RM2.11 trilion pada 2015 berbanding US$208 billion ketika 2002.

China, India dan Korea adalah antara negara yang menikmati pendapatan daripada industri hiburan dengan banyak.

Bagaimana pula dengan Malaysia, kita masih lagi menikmati keuntungan tetapi dalam skala yang sangat kecil.

Mungkin terdapat beberapa faktor yang membuatkan industri hiburan terutamanya filem dan muzik kurang berdaya saing lantas kurang mampu menyumbang kepada KDNK.

Sebelum itu, mari kita lihat demografi masyarakat Malaysia terlebih dahulu. Anggaran penduduk di Malaysia pada tahun 2019 adalah sekitar 32.6 juta orang.

Daripada 32.6 juta orang itu, 69.1 peratus mewakili bumiputera, 23 peratus mewakili kaum Cina, 6.9 peratus mewakili kaum India dan 1 peratus lain-lain.

Semua tahu seni hiburan kita berteraskan bahasa kebangsaan dan ianya hanya mampu menarik golongan bumiputera untuk menikmatinya.

Bermakna jurang perkauman dalam industri ini masih lagi tidak mampu dibuang. Jadi kita telah kehilangan 30 peratus daripada populasi Malaysia untuk menjana keuntungan melalui industri hiburan.

Seterusnya, syarikat-syarikat rakaman juga kurang mempromosikan artis tempatan untuk pasaran luar negara.

Hal ini turut diakui sendiri oleh Hassan iaitu pemain gitar utama kumpulan Babylon. Beliau berkata suatu ketika dahulu kumpulannya pernah diundang untuk bermain di festival metal antarabangsa di sebuah negara Eropoh.

Namun, ianya kurang disokong oleh syarikat rakaman hingga membuatkan peluang tersebut pergi begitu sahaja.

Walau bagaimanapun, tidak boleh dinafikan terdapat juga beberapa artis yang berjaya memasarkan dirinya ke pasaran luar negara.

Salah satunya adalah Yuna dimana beliau telah berkelana ke Amerika Syarikat untuk mengembangkan kariernya, Harinya, Yuna sedang menikmati kerjayanya apabila karya seni beliau dihargai di Amerika Syarikat.

Bukan itu sahaja, penggiat-penggiat di dalam industri hiburan juga kurang berani untuk mencabar diri pergi ke pasaran antarabangsa.

Mungkin anda semua pernah mendengar istilah legenda yang sering diberikan kepada penggiat seni otai tetapi gelaran tersebut tidak bernilai jika hanya dikenali di dalam negara sahaja.

Tidak dinafikan terdapat juga beberapa penggiat seni yang sangat dikenali terutamanya di negara-negara serantau seperti Singapura dan Indonesia.

Segala kekusutan itu akhirnya mendapat perhatian kerajaan apabila telah menubuhkan MyCreative Venture pada September 2012 untuk memacu industri hiburan Malaysia.

Tindakan ini kelihatan sama sebagaimana Korea Selatan yang memberikan banyak bantuan kepada industri hiburan negara itu sehingga terjadinya gelombang Hallyu. Hari ini kita semua tahu Kpop dan Kdrama sedang menjajah industri hiburan dunia.

Kerajaan Malaysia telah memperuntukkan RM200 juta melalui Belanjawan 2012 untuk membantu meningkatkan tahap industri hiburan negara.

Ternyata bantuan itu menunjukkan hasil yang agak positif apabila begitu banyak filem berkualiti dapat dihasilkan dan mendapat sambutan daripada masyarakat.

Langkah kanan itu menjadi agak terencat sedikit dengan serangan Covid-19 yang tiada penamatnya. Boleh dikatakan pemain-pemain industri hiburan mengalami kesan paling buruk kerana ramai daripada mereka bekerja secara freelance.

Jadi kerajaan melalui Belanjawan 2021 telah memberikan bajet sebanyak RM15 juta kepada Cultural Economy Development Agency (Cendana) untuk membangunkan kembali industri hiburan negara.

Nilai itu ternyata tidak memberi kelegaan kepada pemain industri hiburan apabila mereka berangapan ianya tidak mencukupi.

Persoalannya bilakah industri hiburan akan memberikan sumbangan yang signifikan kepada KDNK Malaysia?

Mungkin kita perlu tunggu untuk jadi seperti Indonesia di mana rakyat mereka memberikan sepenuhnya sokongan kepada artis tempatan. Selepas itu barulah kita fikir untuk memasarkan filem dan muzik Malaysia ke arena antarabangsa.

Boleh baca di portal kewangan dan ekonomi, The Outlook Asia.


Liberal Di Saat Sakaratul Maut

Sepanjang minggu ni aku suka melayan siri
video meroyan dan siri video liberal hilang akal buat kerja bukan-bukan,
seperti sapu muka dengan darah haid untuk semangat women empowerment, atau
video kebodohan Alexandria Ocasio-Cortez (AOC) yang cakap benda-benda bangang
mengalahkan Ahmad Maslan.

Dalam aku berjalan-jalan dalam Youtube mencari video-video seperti Learn Something, Einzelganger (tapi yang ni lebih kepada stoicism), Paul Joseph Watson, Zeducation dan Black Pigeon Speaks, aku juga mula mengenal beberapa nama ahli falsafah abad ke-21 seperti Jordan B Peterson dan Dr. Steve Turley.

Jadi, aku ingin berkongsi dengan korang tentang sesuatu yang aku belajar dengan Dr. Steve Turley serta menggabungkan dengan ilmu yang aku belajar dengan William Strauss dan Neil Howe dalam buku The Fourth Turning.

Dalam buku The Fourth Turning, WS/NH telah mengatakan setiap sejarah ada kitarannya. Kitaran Revolusionari bermula dengan beberapa revolusi besar seperti Revolusi Amerika dan Revolusi Perancis, dan berakhir dengan Perang Saudara di Amerika dan Revolusi 1848 di Eropah.

Setiap kitaran dipanggil saeculum, dan
setiap saeculum memakan masa 80-100 tahun, dengan saeculum ini, dipanggil
Saeculum Perang Dunia Kedua, yang bermula selepas tamatnya perang dan setiap
musim dibahagi empat iaitu High, Awakening, Unraveling dan Crisis.

Tapi rasanya aku pernah tulis benda ni dengan panjang lebar dalam artikel aku tentang The Fourth Turning, jadi aku rasa boleh rujuk di situ.Rujuk: https://www.thepatriots.asia/generasi-dan-musim-musim-sejarah/

Berkenaan dengan Dr Steve Turley ni, apa
yang aku belajar ialah, apabila bermulanya Revolusi Perindustrian pada 1820an
selepas Napoleon tewas di Waterloo dan Anglo-Saxon menjadi kuasa dunia,
mewujudkan fahaman yang dipanggil modeniti.

Modeniti adalah fahaman penggerak utama
industri. Modeniti melihat kepada satu fahaman yang mana satu standard mewakili
pendapat seluruh dunia. Ia bermula dengan merchantilisme, imperialisme, dan
kemudian ia berpecah kepada tiga, iaitu liberal demokrasi, komunisme dan
fasisme.

Liberal demokrasi berkembang di Eropah sebaik di ambang Revolusi Perancis dan Amerika, kemudian dijadikan fahaman rasmi Ketamadunan Barat. Idea-idea seperti kapitalisme, pasaran bebas, kebebasan bersuara dan republikanisme muncul daripada idea-idea tokoh pemikir seperti Adam Smith, Jean Jacques Rosseau, Voltaire, Thomas Jefferson dan Benjamin Franklin.

Komunisme bermula dengan idea Karl Marx
selepas melihat rusuhan Paris Commune pada 1871, dan kemuncaknya ialah dengan
Revolusi Rusia dan memunculkan Soviet Union pada 1917, dan ia berakhir pada
Revolusi Eropah Timur di Poland, Jerman Timur, Romania, dan wilayah-wilayah
negara Komunis lain, dengan bermula daripada runtuhnya Tembok Berlin,
sehinggalah jatuhnya rejim Soviet pada tahun 1991.

Fasisme bermula sebagai tindakbalas kepada
rejim Jacobin yang sekular menentang agama, dan ia mula berakar di negara yang
agamanya kuat seperti Itali. Tokoh pemikir mereka seperti Enrico Corradini dan
Filippo Tomasso Marinetti sebelum kemuncaknya ialah Reich Ketiga Adolf Hitler,
sebelum keruntuhannya selepas Pakatan Axis ditewaskan tentera Berikat pada
Perang Dunia Kedua.

Selepas jatuhnya fasisme pada tahun 1945
dan komunisme pada 1991, liberal demokrasi adalah ideologi yang terakhir
bertahan dalam modeniti. Pun begitu, modeniti juga sudah berakhir dan zaman
sekarang dipanggil sebagai pasca moden (post-modern).

Perbezaan antara modeniti dan pasca moden
ialah, sementara modeniti percaya satu standard mewakili semua orang dalam
dunia, pasca moden mempercayai kepelbagaian budaya, fahaman, cara hidup dan
sebagainya dalam dunia ini.

Dan masalah utama dalam zaman sekarang ini,
dalam suasana pasca moden yang kepelbagaian ini, kerangka sistem politik dunia
hari ini ialah berlandaskan modeniti yang didirikan pada zaman Perang Dunia
Kedua.

Sebab itu, menurut Dr Steve Turley, dalam zaman pasca moden, terdapat dua puak iaitu puak nasionalis yang menyedari kepelbagaian dunia dan percaya negara memerlukan kedaulatan sempadan, seperti gerakan penyokong Trump di Amerika Syarikat dan Brexit di United Kingdom.

Satu lagi puak ialah mereka yang hidup
dengan menyedari kepelbagaian itu, tetapi masih melihat kepada skop globalisme
dan satu standard seperti dalam zaman modeniti. Kerana itu walaupun golongan
SJW ini merasakan diri mereka terlalu pandai dan mendahului zaman, hakikatnya
mereka masih hidup dalam ideologi modeniti dan ketinggalan zaman.

Pasca moden melahirkan ideologi libertarian
yang percaya kepada kebebasan berfikir (freedom of thought) lebih penting
daripada kebebasan bersuara (freedom of speech), menentang golongan leftist
liberals yang mengutamakan kebebasan bersuara (freedom of speech) daripada
kebebasan berfikir (freedom of thought).

Perkara ini telah ditulis oleh George
Orwell dalam buku Nineteen Eighty Four dan Aldous Huxley dalam buku Brave New
World.

Kebebasan berfikir tidak lagi penting dan
apa yang orang ramai fikir dikawal oleh golongan elit yang sama ada bersarang
di Brussels (EU), bersarang di San Francisco (tech companies), Hollywood
(entertainment) atau di Bangsar (golongan elit di Malaysia).

Apabila orang berbeza pendapat, mereka
hanya melontarkan kata-kata seperti
“racist”,”misogynist”,”sexist”,”homophobic”
dan lain-lain. Mereka seperti radio rosak yang memekak dan membingitkan telinga
dan hanya layak untuk dibakar dan dibuang.

Liberal kini di saat sakaratul maut. Liberal kini sudah dianggap ketinggalan zaman. Pun begitu seperti haiwan yang terluka, mereka akan bertindak makin garang dan bertindak di luar akal. Mereka akan lakukan apa sahaja untuk mempertahankan kedudukan mereka.

Semua ideologi tidak akan kekal selamanya.
Mereka akan muncul, akan meningkat, di kemuncak, dan merosot sebelum akhirnya
mati. Terimalah hakikat liberal sudah mati. Kemunculan empat ekor ahli Kongres
bernama AOC, Ilhan Omar, Aryanna Pressley dan Rashida Tlaib ini hanya
merosakkan peluang Parti Demokrat daripada diterima rakyat biasa Amerika.

Dan seperti juga fasisme dan komunisme,
liberalisme juga akan mati, dan meninggalkan modeniti dalam lipatan sejarah,
dalam kita melangkah ke zaman kegemilangan pasca moden – masyarakat yang hidup
dalam negara yang masih berdagang dalam pasaran bebas, tetapi mempunyai
kedaulatan sempadannya.

Idea globalisasi, dunia tanpa sempadan dan
kecelaruan identiti dalam Perang Budaya (Culture War) akan berakhir dengan
kemenangan libertarian yang menentang Orwellian dan political correctness, dan
kebebasan berfikir mengatasi polis moral PC yang mudah triggered ini.

Dan semasa itu, kita akan mengalami
Renaissance yang baru dengan kemakmuran dalam budaya dan idea baru dalam abad
ke-21, dalam kerangka pasca moden yang mengiktiraf nasionalisme sebagai
tunjangnya.

Liberalisme, seperti komunisme dan fasisme,
akan dikenang sebagai ideologi modeniti yang berada dalam lipatan sejarah.


Origin Of Love

“Biar kusingkap, rahsia diciptakan manusia daripada tanah.

Betapa, telah Allah hembuskan kepadanya nafas cinta.”

(Mevlana Rumi)

فَإِذَا سَوَّيْتُهُ وَنَفَخْتُ فِيهِ مِنْ رُوحِي فَقَعُوا لَهُ سَاجِدِينَ

” Kemudian apabila Aku sempurnakan kejadiannya, serta Aku tiupkan padanya roh dari (ciptaan) Ku, maka hendaklah kamu sujud kepadanya “.

(Surah Sod ayat:72)

“Jika bukan kerana engkau (Muhammad) tidak akan kuciptakan alam semesta ini.”

(Hadis Qudsi. Al-Astar Abadi, Ta’wil Al-Ayat)

“Yang paling pertama Allahﷻ ciptakan adalah Nur kekasih-Nya, Muhammad ﷺ. 424 ribu tahun kemudian barulah Dia menciptakan Air, al-‘Arash, al-Kursi, langit, bumi, al-Lauh (mahfuz), al-Qalam, Syurga, Neraka, Malaikat, Adam dan Hawa…”

(Saidina Ali)

Allah mencipta alam dengan cinta.

7 petala langit dan 7 petala bumi wujud dengan cinta. Cinta tanpa syarat, demikianlah Nur Muhammad. Awal kejadian, akhir kenabian. Lantas sempurna syariat, tarekat & hakikat, memimpin kita memeluk Makrifat. Baginda dihantar sebagai rahmat.

Cinta Allah ﷻ kepada Muhammad ﷺ ialah genesis terciptanya sejagat alam semesta.

Rasulullah bersabda,

“…Sesungguhnya, yang pertama diciptakan Allah ialah Nur Nabimu (Nur Muhammad) daripada Nur-Nya.”

(Al-Malfuz al-Sharif)

Rasulullah bersabda,

“Yang pertama diciptakan Allah ialah Nur, dan semua ciptaan diciptakan daripada Nur aku, dan aku daripada Nur Allah.”

(Al-Malfuz al-Sharif)

Apakah itu Nur Muhammad?

Ia adalah ciptaan pertama Allah.

Darinya dijadikan semua kejadian.

Origin of all creation.

Mahbub Ilahi Syeikh Abdul Qadir Jailani berkata:

Apa yang dimaksudkan sebagai ciptaan permulaan itu ialah ciptaan hakikat kepada Nabi Muhammad s.a.w, Kebenaran tentang Muhammad yang tersembunyi. Dia juga diberi nama yang indah-indah. Dia dinamakan nur, cahaya suci, kerana dia dipersucikan dari kegelapan yang tersembunyi di bawah sifat jalal Allah. Allah Yang Maha Tinggi berfirman:

يَٰٓأَهْلَ ٱلْكِتَٰبِ قَدْ جَآءَكُمْ رَسُولُنَا يُبَيِّنُ لَكُمْ كَثِيرًا مِّمَّا كُنتُمْ تُخْفُونَ مِنَ ٱلْكِتَٰبِ وَيَعْفُوا۟ عَن كَثِيرٍ ۚ قَدْ جَآءَكُم مِّنَ ٱللَّهِ نُورٌ وَكِتَٰبٌ مُّبِينٌ

“Sesungguhnya telah datang kepada kamu dari Allah, cahaya dan kitab yang menerangkan”.

(Al-Maaidah, ayat 15)

Dia dinamakan akal yang meliputi (akal universal) kerana dia telah melihat dan mengenali segala-galanya. Dia dinamakan qalam kerana dia menyebarkan hikmah dan ilmu dan dia mencurahkan ilmu ke dalam huruf-huruf.

Roh Muhammad adalah zat atau hakikat kepada segala kejadian, permulaan dan kenyataan alam maya. Baginda s.a.w menyatakan hal ini dengan sabdanya, “Aku daripada Allah dan sekalian yang lain daripadaku”. Allah Yang Maha Tinggi menciptakan sekalian roh-roh daripada roh baginda s.a.w di dalam alam kejadian yang pertama, dalam bentuk yang paling baik. ‘Muhammad’ adalah nama kepada sekalian kemanusiaan di dalam alam arwah. Dia adalah sumber, asal usul dan kediaman bagi sesuatu dan segala-galanya.

Empat ribu tahun selepas diciptakan cahaya Muhammad, Allah ciptakan arasy daripada cahaya mata Muhammad. Dia ciptakan makhluk yang lain daripada arasy. Kemudian Dia hantarkan roh-roh turun kepada peringkat penciptaan yang paling rendah, kepada alam kebendaan, alam jirim dan badan.

ثُمَّ رَدَدْنَٰهُ أَسْفَلَ سَٰفِلِينَ

“Kemudian Kami turunkan ia kepada peringkat yang paling rendah”. (Surah Tin, ayat 5)

(Sirrul Asrar)

Suatu contoh yang mudah, ialah ketika peristiwa Isra’ dan Mi’raj,

Ketika Rasulullah dan Malaikat Jibril tiba di Sidratul Muntaha, tiba-tiba Jibril enggan menemankan Nabi untuk pergi lebih jauh. Katanya, “wahai Rasululullah, setiap malaikat ada tempatnya dan peringkat yang tidak boleh ditembusi. Jikalau aku melangkah lagi, nescaya terbakarlah aku dengan Nur Allah.” Lalu Rasulullah pun terbang, masuk melepasi hijab-hijab cahaya, masuk menemui zat Allah. Baginda bisa masuk kerana baginda sendiri diciptakan langsung daripada Nur Allah. Sedangkan Malaikat Jibril dan makhluk yang lain diciptakan daripada Nur Muhammad.

Prof. Syed Muhammad Naquib al-Attas, merumuskan suatu syair dalam karyanya Risalah Untuk Kaum Muslimin terbitan Institut Tamadun Antarabangsa Dan Pemikiran Islam (ISTAC):

Dan selawat yang tiada berputusan dan salam yang tiada berhabisan kepada abdi dan rasulNya junjungan kita Muhammad, pemilik panji kepujian yang mengikrarkan hakikat namanya sebagai mu’jizat nyata yang terus berlaku; yang

Meskipun zahir bentuk bashari,

Bangsanya batin terlalu safi,

Kerana peri haknya ruhani,

Pernah berkata lisannya murni,

Sebagai Nabi aku terkandung,

Dalam rahasia di balai agung,

Padahal Adam masih terapung,

Antara air dan tanah lempumg,

Meskipun rupaku anak Adam,

Darjatku asal terlebih kiram

Tatkala Adam belum teringat,

Tatkala Kalam belum tersurat,

Dan Papantulis belum tercatat,

Sudah terpandang oleh kunhi zat,

Seri wajahku di dalam mirat,

Sinaran sani cahaya kamalat,

Pancaran murni asma dan sifat,

Rumusan seni segala makhlukat,

Yang zahir pada cermin hakikat-

Dalam diriku semua terlibat.

Dari Abi Hurairah r, anhu : Beliau berkata : Bertanya para Sahabat

“ Wahai Rasulullah , Bilakah wajib bagi anda Nubuwah?”.

Bersabda  Rasulullah: “sedang  hal Adam diantara Ruh dan Jasad.”

(HR At Tarmizi &  Alhadis Al Munthoqah, Al Muhaddis Abdullah bin Muhammad Al Ghumari)

Daku Berkata “ Wahai Rasulullah , Bila Anda telah  menjadi Nabi?.

Baginda bersabda ” Sedang Adam diantara Ruh dan Jasad”

(HR Imam Ahmad , Al Bukhary dalam Tarikh AtThobarany dan Al Hakim)

قد جاءكم من الله نور و كتاب مبين.

“ Sesungguhnya telah datang kepada kamu daripada Allah , Satu Cahaya dan Kitab yang nyata”.

(QS. Al-Maidah: 15)

Kitab-kitab Tafsir yang menafsirkan Nur dimaksudkan dalam ayat ini adalah Nur Muhammad:

1)Tafsir Athobari.

2)Tafsir Al Qurthubi.

3)Tafsir Ibnu Hatim.

4)Tafsir Baidhowi.

5)Tafsir Jalalain.

6)Tafsir Ibnu Jawzi.

وَمَآ أَرْسَلْنَا مِن رَّسُولٍ إِلَّا لِيُطَاعَ بِإِذْنِ ٱللَّهِ ۚ وَلَوْ أَنَّهُمْ إِذ ظَّلَمُوٓا۟ أَنفُسَهُمْ جَآءُوكَ فَٱسْتَغْفَرُوا۟ ٱللَّهَ وَٱسْتَغْفَرَ لَهُمُ ٱلرَّسُولُ لَوَجَدُوا۟ ٱللَّهَ تَوَّابًا رَّحِيمًا

“Dan kami tidak mengutus seseorang Rasul melainkan untuk ditaati dengan seizin Allah. Sesungguhnya jikalau mereka ketika menganiaya dirinya datang kepadamu (Muhammad saw.) lalu memohon ampun kepada Allah, dan rasul (Muhammad saw.) pun memohonkan ampun untuk mereka, tentulah mereka mendapati Allah Maha Penerima Taubat lagi Maha Penyayang”.

(QS. An-Nisa’: 64)

يَٰٓأَيُّهَا ٱلَّذِينَ ءَامَنُوا۟ ٱتَّقُوا۟ ٱللَّهَ وَٱبْتَغُوٓا۟ إِلَيْهِ ٱلْوَسِيلَةَ وَجَٰهِدُوا۟ فِى سَبِيلِهِۦ لَعَلَّكُمْ تُفْلِحُونَ

‘Hai orang-orang yang beriman, hendaklah kalian bertakwa kepada Allah dan carilah washilah….”

(QS. Al-Maidah: 35)

“Mencari washilah atau bertawassul untuk mendekatkan diri kepada Allah swt. hanya dapat dilakukan oleh orang yang beriman kepada Muhammad Rasulallah saw. dan mengikuti tuntunan agamanya. Tawassul dengan beriman dan taat kepada beliau saw. adalah wajib bagi setiap orang, lahir dan bathin, baik dikala beliau masih hidup maupun setelah wafat, baik langsung dihadapan beliau sendiri atau pun tidak. Bagi setiap muslim, tawassul dengan iman dan taat kepada Rasulallah saw. adalah suatu hal yang tidak mungkin dapat ditinggalkan. Untuk memperoleh keridhoan Allah dan keselamatan dari murka-Nya tidak ada jalan lain kecuali tawassul dengan beriman dan taat kepada Rasul-Nya. Sebab, beliaulah penolong (Syafi’) ummat manusia.

Beliau saw. adalah makhluk Allah termulia yang dihormati dan diagungkan oleh manusia-manusia terdahulu maupun generasi-generasi berikutnya hingga hari kiamat kelak. Diantara para Nabi dan Rasul yang menjadi penolong ummatnya masing-masing. Muhammad Rasulallah saw. adalah penolong (Syafi’) yang paling besar dan tinggi nilainya dan paling mulia dalam pandangan Allah swt. Mengenai Nabi Musa as. Allah swt. berfirman, bahwa Ia mulia disisi Allah. Mengenai Nabi Isa a.s. Allah swt. juga berfirman bahwa Ia mulia didunia dan diakhirat, namun dalam firman-firman-Nya yang lain menegaskan bahwa Muhammad Rasulallah saw. lebih mulia dari semua Nabi dan Rasul. Syafa’at dan do’a beliau pada hari kiamat hanya bermanfaat bagi orang yang bertawassul dengan iman dan taat kepada beliau saw. Demikianlah pandangan Ibnu Taimiyyah mengenai tawassul.”

(Qa’idah Jalilah Fit-Tawassul Wal-Washilah. Ibnu Taimiyah)

Ibnu ‘Abbas r.’anhuma dalam mentafsirkan firman Allah ta`ala:

الَّذِي يَرَاكَ حِينَ تَقُومُ وَتَقَلُّبَكَ فِي السَّاجِدِينَ

(QS. Asy-Syuara’: 218)

menyatakan bahawa maksud ayat tersebut ialah berpindah-pindahnya (nur/ruh) Junjungan Nabi ‘alaihis sholatu was salam daripada sulbi seorang nabi kepada nabi yang lain seperti Nabi Ismail, Nabi Ibrahim, Nabi Nuh, Nabi Syits dan Nabi Adam ‘alaihimus salam. Dalam hal ini (yakni dalam hal berpindah-pindahnya nur/roh Junjungan Nabi s.a.w. daripada sulbi seorang nabi kepada sulbi nabi yang lain) tidaklah ada khilaf padanya.

“ Adapun barang yang termasyhur bahawasanya dijadikan beberapa banyak alam ini daripada Nur Nabi kita s.a.w., maka yang zahir bagi hamba bahawasanya bukanlah dijadikan suku-suku nur itu akan alam, hanya dimulakan dia daripadanya dan dijadikan dia dengan sebabnya.”

(Tabshiratul Adaani bi alhaan Bakurah al-Aamaani, Syaikh Wan `Ali Kutan)

Antara Ulama’ yang mengakui Nur Muhammad sebagai origin sekalian makhluk:

Cinta ialah rahmat. Tanpa rahmat, siapa pun takkan selamat.

.. كَتَبَ رَبُّكُمْ عَلَىٰ نَفْسِهِ ٱلرَّحْمَةَ..

.. Tuhanmu telah menetapkan atas diri-Nya kasih sayang..

(QS. Al-An’am: 54)

وَمَا أَرْسَلْنَاكَ إِلَّا رَحْمَةً لِّلْعَالَمِينَ –

“Dan Kami tidak Mengutus engkau (Muhammad) melainkan untuk (menjadi) rahmat bagi seluruh alam.”

(QS: Al-Anbiya’ 107)

“Aku pernah bertanya pada Rasulallah saw.: ‘Ya Rasulallah kapankah anda mulai menjadi Nabi?’ Beliau menjawab: ‘Setelah Allah menciptakan tujuh petala langit, kemudian menciptakan ‘Arsy yang tiangnya termaktub Muham- mad Rasulallah khatamul anbiya (Muhammad pesuruh Allah terakhir para Nabi), Allah lalu menciptakan surga tempat kediaman Adam dan Hawa, kemudian menuliskan namaku pada pintu-pintunya, dedaunannya, kubah-kubahnya dan khemah-khemahnya. Ketika itu Adam masih dalam keadaan antara ruh dan jasad. Setelah Allah swt .menghidupkannya, ia memandang ke ‘Arsy dan melihat namaku. Allah kemudian memberitahu padanya bahwa dia (yang bernama Muhammad itu) anak keturunanmu yang termulia. Setelah keduanya (Adam dan Hawa) terkena bujukan setan mereka ber- taubat kepada Allah dengan minta syafa’at pada namaku’ ”.

(HR Abul Faraj Ibnul Jauzi)

“Setelah Adam berbuat dosa ia berkata kepada Tuhannya: ‘Ya Tuhanku, demi kebenaran Muhammad aku mohon ampunan-Mu’. Allah bertanya, ‘Bagaimana engkau mengenal Muhammad, padahal ia belum kuciptakan?!’ Adam menjawab: ‘Ya Tuhanku, setelah Engkau menciptakan aku dan meniupkan ruh kedalam jasadku, aku angkat kepalaku. Kulihat pada tiang-tiang ‘Arsy termaktub tulisan Laa ilaaha illallah Muhammad Rasulallah. Sejak saat itu aku mengetahui bahwa disamping nama-Mu, selalu terdapat nama makhluk yang paling Engkau cintai’. Allah menegaskan: ‘Hai Adam, engkau benar, ia memang makhluk yang paling Kucintai. Berdo’alah kepada-Ku bihaqqihi (demi kebenarannya), engkau pasti Aku ampuni. Kalau bukan kerana Muhammad engkau tidak Aku ciptakan’ “.

(HR As-Suyuthi)

Muhammad  ﷺ ialah cahaya cinta yang memancarkan nyawa.

Sewaktu Time before times, baginda telah ada. Lambang cinta pencipta kepada alam semesta. Baginda sendiri ialah cinta. Diampunkan Adam berkat namanya. Diturunkan hidayat buat alam buana. Dan nanti di padang mahsyar, syafaat penyelamat baginda yang kita pinta.

Dari Abu Said al-Khudri r.a., katanya: Rasulullah s.a.w., bersabda:

“Aku penghulu anak-anak Adam pada hari qiamat, dalam pada itu pengakuanku ini bukan untuk bermegah-megah;  di tanganku panji-panji kepujian, dalam pada itu pengakuanku ini bukan untuk bermegah-megah;  tidak ada seorang Nabi pada hari itu – mulai dari Nabi Adam hingga kepada Nabi-nabi lain – melainkan semuanya bawah panji-panjiku dan akulah orang yang mula-mula terbelah bumi untuk bangkit keluar daripadanya, dalam pada itu pengakuanku ini bukan untuk bermegah-megah”.

Baginda bersabda lagi: Kemudian manusia gempar dan haru biru sebanyak tiga kali lalu mereka pergi menemui Nabi Adam … akhirnya mereka datang menemuiku lalu aku pun pergi membawa mereka bersama … kemudian aku terus merumuskan muka sujud,  maka Allah memberi ilham kepadaku untuk memujinya dengan satu cara ucapan puji-pujian; setelah itu dikatakan kepadaku: “Angkatlah kepalamu dan pohonkanlah supaya engkau diberi hajatmu dan kemukakanlah syafaat supaya dikabulkan syafaatmu dan katakanlah apa sahaja supaya diperkenan kata-katamu’,”

Kemudian Baginda s.a.w , menerangkan:  “Dan itulah dia pangkat Al-Maqam Al-Mahmud yang Allah menyatakan dengan firman-Nya: (“Semoga tetaplah harapanmu (wahai Muhammad) bahawa Tuhan yang mendidik mu akan mengangkatmu ke satu darjat yang terpuji)”.

(HR Tirmizi).

Sekalian roh berasal dari titisan Nur Muhammad. Bagindalah nuktah yang dimaksudkan. Kerana ini Muhammad digelar Bapa Roh manakala Adam digelar Bapa Jasad. Meski Nabi Muhammad ialah yang terkemudian dilahirkan, cahaya baginda tersimpan di dahi Nabi Adam kemudian berpindah ke Nabi-Nabi seterusnya sehinggalah Nabi Muhammad dilahirkan.

Suatu hari, Syaikh Muhammad Mutawalli asy-Sya’raawi ditanya:

Telah warid dalam hadis: “Bahawa Jabir bin ‘Abdullah r.a. telah bertanya kepada Junjungan Rasulullah s.a.w.: “Apa yang awal-awal diciptakan Allah ?”, lalu Junjungan bersabda:”Nur nabimu, wahai Jabir.” Bagaimana disesuaikan/diselarikan hadis ini dengan bahawa seawal makhluk itu Adam dan dia daripada tanah ?

Antara jawapan Syaikh Mutawalli:-

“Daripada kesempurnaan yang mutlak dan dari segi tabi`ienya, bahawa Allah memulakan penciptaan dengan menciptakan makhluk yang tinggi, kemudian diambil daripadanya akan yang rendah. Tidaklah masuk akal, bahawa diciptakan bahan baku materi / material / unsur tanah (al-maadah ath-thiniyyah) dahulu kemudian baru Dia mencipta daripadanya Muhammad, kerana sesungguhnya insan yang paling tinggi adalah para rasul, dan yang tertinggi daripada mereka adalah Muhammad bin ‘Abdullah.

Oleh itu, tidak sah (dikatakan) bahawa diciptakan unsur materi kemudian diciptakan daripadanya Muhammad. Tak dapat tiada bahawa jadilah Nur al-Muhammad itulah yang wujud dahulu, dan daripada Nur Muhammad timbulnya segala sesuatu, dan jadilah hadis Jabir itu benar.”

Rasulullah digelar sebagai Habibullah, iaitu kekasih Allah.

Dari cinta pertama ini, kita mengenal erti cinta tanpa syarat.

Berfirman Allah ﷻ: “Aku adalah perbendaharaan yang tersembunyi. Kerana itu aku rindu untuk dikenal. Maka aku ciptakan makhluk, sehingga melalui aku mereka mengenal-ku.”

(hadis qudsi. Futuhat makkiyah, ibnu arabi al-andalusi)

Sebelum kita dilahirkan, kita telahpun mengenal cinta.

Sebaik kita dilahirkan, tugas kita ialah memanifestasi cinta.

“Allah tidak mencintai selain Diri-Nya sendiri di dalam makhluk ciptaan-Nya. Dia adalah zat yang tampak di dalam diri setiap kekasih bagi mata pecinta, dan tidak ada yang lain di dalam makhluk ciptaan kecuali pecinta. Seluruh dunia adalah pecinta sekaligus yang dicintai, dan semuanya akan kembali kepada-Nya.”

Allah mahu diri-Nya dikenali. Maka dia menciptakan alam ini

تخلقوا بأخلاق الله

“Berakhlaklah kamu dengan akhlak Allah”.

(Ihya’ Ulumiddin)

Bagaimana mungkin kita berakhlak dengan akhlak-Nya?

Bagaimana mau menampilkan sifat perkasa جلال dan belas kasih جمال ?

Bukankah telah diutus kepada kita kekasih-Nya. Nabi Muhammad yang dihidupkan dengan cahaya-Nya sendiri. Rasulullah mengajar kita cinta. Bagindalah punca penciptaan segalanya, bagindalah guru mengajar erti cinta. Semua tindakan baginda adalah wahyu. Rasulullah ialah manifesta akhlak Allah.

Seluruh penciptaan mengajarkan erti cinta. Allah mengajarkan kita untuk tidak meletakkan syarat pada harta, kedudukan atau rupa sebagai sebab cinta. Semua yang akan fana’, tidak mampu menanggung cinta. Lihatlah bagaimana Allah menciptakan alam ini dari tiada kepada ada. Sebelum ada harta, kedudukan atau rupa, cinta telah ada. Kasih ar-Rahman kepada Nur Muhammad yang menghidupkan alam ini. Setiap apa yang wujud, semuanya tercipta daripada cinta. Tidak terikat dengan syarat. Kerana syarat bisa lenyap, sedangkan Allah kekal selamanya.

Suatu hari Rasulullah ditanya:

“Bilakah baru saya beriman?”

“Apabila kamu mencintai Allah.” Jawab baginda.

“Bilakah baru saya mencintai Allah?” Tanya sahabat tersebut lagi

“Apabila kamu mencintai Rasul-Nya.”

“Bilakah baru saya mencintai Rasul-Nya?”

“Apabila kamu mengikuti jalannya, mengamalkan sunnah, mencintai dengan cintanya, membenci dengan kebenciannya, bersahabat dengan sahabatnya dan bermusuh dengan musuhnya. Manusia berbeza darjat iman melalui sedalam apa rasa cinta kepadaku dan manusia berbeza darjat kufur melalui sedalam apa rasa benci kepadaku. Sungguh, tidak beriman mereka yang tidak mencintaiku! Sungguh, tidak beriman mereka yang tidak mencintaiku! Sungguh, tidak beriman mereka yang tidak mencintaiku!”

(Dalail Khairat, Imam Jazuli)

Cintailah cinta kerana pencipta cinta iaitu ar-Rahman.

Belajarlah mencintai cinta dari manifestasi cinta iaitu Rasulullah.

Cinta tidak tinggalkan kita, ia selalu ada.

Terpulang, sudikah kiranya membalas cinta itu?

Kita membenci Neraka kerana ia tempat yang dipenuhi kesakitan. Dari mana kita mengenal kesakitan? Ya, di dunia. Dari pengalaman hidup. Begitu juga syurga berkenaan kenikmatan. Begitulah cinta. Kita mengenal cinta dari pengalaman hidup. Pedulikan sama ada kesampaian atau tidak. Yang cintanya bersatu seperti Zulaikha akhirnya kembali kepada Allah. Yang cintanya tetap terpisah seperti Rabiatul Adawiyah akhirnya kembali kepada Allah. Bukan soal kesampaian atau tidak cintamu, tetapi ke arah mana kau sampaikan cinta yang kau kenal itu.

Sebenarnya, mengapa ditipkan rasa cinta di hati kita, ialah untuk kembali kepada pencipta. Allah tidak tinggalkan kita. Diutuskan Nabi Muhammad buat mengajar bagaimana rupa bercinta.

Rasa tidak dilihat tanpa rupa.

Rupa tidak bermakna tanpa rasa.

Inilah rahsia kalimah لا إله إلا الله محمد ورسول الله .

Kalimat Nafi & Isbat.

Menyempurna zahir dan batin, rupa dan rasa.

Kita tidak sampai kepada Allah, melainkan melalui Rasulullah. Kerana kita dipantulkan daripada cahaya Rasululullah. Baginda menyampaikan cinta, maka tidak hairanlah apabila kita sering rindu untuk kembali kepada cinta. Cahaya tidak masuk jika kita menutup jendela. Cinta tidak menyala jika kita melupakan baginda. Mengapa tidak kita lantunkan selawat & salam saban masa?

Saking agungnya cinta,

Sampaikan dalam solat kita, rukun fi’li adalah daripada nama baginda, iaitu احمد .

Jadi, apakah origin of love?

Jawapannya, cinta berasal dari cahaya.

Jelita, Suci dan Mulia.

“Dirimu ialah suatu surah daripada kitab suci. Dirimu ialah cermin terhadap kuasa yang mencipta segalanya. Apa saja yang kau mahu, lihatlah ke dalam diri. Apa saja yang kau cari, hanya bisa ditemui di dalam diri sendiri.”

(Mevlana Rumi)

Rujukan:


Kisah Anak Melayu Yang Mencipta Kerusi Rawatan Mudah Alih Mesra Pengguna

Lahirnya seiorang pemuda di negeri pulau mutiara hanyalah untuk berbakti kepada masyarakat melalui perniagaannya. Mohd Azhan Ahmad kini berusia 41 tahun. 16 tahun lepas beliau telah menceburi bidang keusahwanan dengan menjual pelbagai jenis produk sebelum akhirnya beliau memiliki syarikat sendiri iaitu Waterbay SDN.BHD yang merupakan pembekal untuk barangan pergigian.

Bukanlah tempoh yang singkat untuk Azhan mengusahakan syarikatnya itu. Beliau menghabiskan masa sehingga 16 tahun dan beliau boleh sahaja menikmati hasil kejayaan nya apatah lagi syarikat beliau sudah ada pelanggan tetap yang besar terutamanya Kementerian Kesihatan Malaysia (Bidang pergigian) kerana kualiti produknya. Namun keutuhan syarikatnya hampir goyah kerana obsesi diri beliau sendiri.

Beliau sangat obses dengan sikap untuk menambah baik produknya mengikut kesesuaian pengguna dan mengikut peredaran zaman. Obsesinya bermula apabila bekerja dengan syarikat swasta yang memasarkan pelbagai produk pergigian termasuk kerusi rawatan mudah alih yang biasa digunakan di pusat rawatan gigi dan sekolah dalam kawasan pedalaman. Lalu Azhan terfiir untuk menghasilkan kerusi rawatan mudah alih yang automatik atau dikenali sebagai “Stuhl”. Hal ini kerana kerusi rawatan yang biasa memerlukan tenaga kerja yang ramai dan mengambil masa yang lama untuk dipasang.

Seluruh tumpuan dan tenga beliau difokuskan untuk menghasilkan “Stuhl” yang baharu. Hal ini berlarutan sehingga wang keuntungan syarikat telah banyak digunakan untuk pembangunan kerusi rawatan model baharu itu. Bahkan beliau hanya fokus kepada pembuatan kerusi itu sehingga leka sekejap untuk perniagaan. Namun Azhan kembali sedar dari lalai dan kembali memfokuskan kepada bahagian jualan syarikat. Beliau juga turut melakukan pengasingan bajet untuk penyelidikan dan dan pembangunan.

Azhan juga turut memenangi geran SUPERB dan hal ini membolehkan beliau menambah pekerja di bahagian R&D. Secara tidak lansung Azhan berjaya mengambil jurutera jurutera dan pereka yang terbaik dalam bidang masing masing.

Dan hasil bantuan geran SUPERB itu, syarikat beliau berjaya menghasilkan satu produk yang inovatif iaitu kerusi rawatan mudah alih automatik atau dikenali sebagai “Stuhl 2.0”. Ciptaan syarikat Waterbay ini merupakan produk yang boleh dipasarkan di pasaran global kerana reka bentuk yang ergonomik, kompak, berkualiti tinggi dan paling penting sangat mesra pengguna.

Beliau sangat berterima kasih kepada TERAJU bukan sahaja kerana dana yang diberikan tetapi sokongan dan latihan yang dibekalkan TERAjU memainkan peranan besar dalam meluaskan jaringan kerja syarikat azhan dengan agensi agensi lai.

Beliau turut berkongsi pengalaman bahwa belia mencuba sebanyak 4 kali sebelum diberi geran SUPERB itu. Namun pada percubaan ke lima baharu Azhan berjya memenangi geran yang diimpikan oleh ramai usahawan.

Beliau kini boleh berasa bangga kerana obsesinya berjaya memudahkan pengguna pengguna. Selain itu, program program seperti derma darah dan rawatan pergigian di luar pusat perubatan dapat dijalankan dengan lebih selesa dan lancar apabila menggunakan Stuhl 2.0. Kualiti produknya yang tinggi berjaya menarik minat Kementerian Kesihatan Malaysia untuk menjadikan syarikat waterbay SDN BHD sebagai pembekal kepada mereka.

Waterbay SDN BHD juga berhasrat untuk menjadi pelopor kepada pelbagai produk perubatan terutamanya pergigian di pasaran nasional dan juga antarabangsa. Azhan juga berpesan untuk menjadi usahawan berjaya, seseorang pula bersifat cekal dan tabah dalam mengharungi pelbagai liku dalam dunia urusan jual beli ini.


Kegunaan Pelik Nuklear Soviet

Semua maklum kuasa-kuasa besar hari ini termasuk Amerika Syarikat dan Rusia merupakan kuasa nuklear. Justeru, bukan satu rahsia pada tahun 50-an dan 60-an, ujian nuklear dijalankan bagi membolehkan mereka membangunkan teknologi nuklear dan bersaing dengan pesaing-pesaing mereka. Bagi Rusia atau lebih tepat Kesatuan Soviet, keupayaan nuklear mereka kadang-kadang digunakan untuk tujuan pelik bin ajaib.

Bagi kuasa-kuasa besar dunia, mereka tertanya-tanya apakah fungsi lain nuklear selain dimanfaatkan dalam bentuk pers3njataan. Bagi AS, minat mereka terhadap penggunaan nuklear secara aman diterjemah menerusi pembentukan Projek Plowshare pada tahun 60-an. Sementara bagi Soviet pula, jika AS boleh berbuat demikian, mengapa tidak mereka?

Pada November 1949, beberapa bulan selepas ujian nuklear pertama mereka, wakil Soviet ke Pertubuhan Bangsa Bersatu (PBB) Andrei Vyshinsky mengeluarkan kenyataan ini. Beliau berkata, “Wakil Kesatuan Soviet ingin menyatakan walaupun pihak Soviet mempunyai banyak b0m at0m sebagai persediaan sekiranya berlaku pep3rangan, tenaga atomnya turut digunakan untuk pelbagai kegunaan ekonomi domestik.

“Antara perkara yang dilakukan ialah meletupkan gunung-ganang, mengubah haluan arus sungai, mengairi kawasan padang pasir dan memberi kehidupan di kawasan yang tidak dihuni manusia. Malah, wakil Soviet di Ukraine turut menyatakan walaupun Soviet mempunyai rahsia penghasilan tenaga nuklearnya, ia tidak akan berganjak daripada pendirian pengharaman s3njata nuklear.”

Tetapi Soviet tidak mengadakan sebarang program nuklear untuk keamanan rasmi sehinggalah pertengahan tahun 60-an. Wujud kemungkinan perkara itu berlaku berikutan sokongan mereka terhadap larangan ujian nuklear secara menyeluruh pada ketika itu. Namun, akhirnya mereka menubuhkan secara rasmi Projek L3tupan Nuklear untuk Ekonomi Kebangsaan (NENE) dan ketua pereka s3njata, Alexander D. Zakharenkov dilantik sebagai ketua program.

Pada awalnya, NENE mengikut jejak langkah Plowshare dengan fokus kepada dua jenis aplikasi, ekskavasi nuklear dan rangsangan petroleum. Tetapi apabila program tersebut diketahui kementerian-kementerian lain, pelbagai aplikasi digunakan termasuk perlombongan, menghasilkan tasik buatan manusia dan pemadaman api di kawasan telaga gas dan minyak.

Pada Disember 1963, pekerja-pekerja sektor gas di lapangan gas Urta-Bulak, Bukhara, Uzbekistan kehilangan kawalan telaga gas No.11 pada kedalaman 2450 meter. Ini mengakibatkan kehilangan gas berjumlah 12 meter padu sehari, cukup untuk membekalkan gas kepada sesebuah bandar.

Sejak itu, pelbagai cara digunakan untuk menghentikan kebakaran gas di telaga berkenaan tetapi semuanya tidak berhasil. Tiga tahun kemudian, satu keputusan radikal dibuat iaitu menggunakan b0m nuklear untuk menutup terus telaga berkenaan. Mereka menggerudi lubang sedalam 1,500 meter sebelum b0m nuklear dengan kekuatan 30 kiloton diturunkan dengan jarak 35 meter dari ruang telaga berkenaan.

Apabila b0m tersebut dil3tupkan pada 30 September 1966, l3tupan tersebut mengubah batu-batan menjadi kaca, menutup terus ruang telaga dan akhirnya memadamkan kebakaran telaga gas berkenaan. Hasil semakan yang dibuat turut menunjukkan tiada sebarang kesan radioaktif dikesan di kawasan tersebut.

L3tupan tersebut dianggap mempunyai kekuatan yang tidak diduga dan buat kali pertama dalam sejarah, b0m nuklear digunakan sebagai cara memadamkan keb4karan telaga gas selepas semua kaedah konvesional yang digunakan gagal. Taktik pelik itu turut mendapat liputan akhbar Pravda Vostoka yang berpangkalan di Tashkent.

Berikut laporan akhbar tersebut, “Dengan menggunakan alat yang direka khas, caj nuklear dibawa perlahan-lahan dan diturunkan ke dalam lubang. Lubang tersebut kemudiannya diisi dengan simen sehingga ke permukaan bagi mengelak l3tupan dari sampai ke permukaan.

“Satu suruhanjaya kerajaan yang dianggotai oleh ahli fizik, ahli geologi, pakar gas dan pereka-pereka secara berhati-hati mengesahkan kesediaan semua perkhidmatan yang terlibat dalam l3tupan berkenaan dan memastikan ia sedia untuk dil3tupkan. Pada satu pagi musim luruh 1966, satu gegaran kuat yang tidak diduga mengejutkan kawasan permukaan rumput pada pasir putih.

“Kabus habuk muncul di kawasan padang pasir. Manakala api yang marak muncul dari telaga mula berkurangan, pertama perlahan, kemudian lebih cepat sehinggalah ia terpadam terus. Buat pertama kali dalam tempoh 1,064 hari, kawasan tersebut menjadi sunyi sepi. Bunyi telaga gas yang mengaum kuat kini hilang sepenuhnya.”

Setahun sebelum itu, NENE juga bertanggungjawab menghasilkan tasik buatan manusia menerusi ujian nuklear di Chagan, Tapak Ujian Semipalatinsk, Kazakhstan. NENE ingin melihat sama ada ujian tersebut boleh digunakan untuk menghasilkan kawasan tadahan air. Boleh lihat contoh video di bawah:

Ujian yang dibuat pada Januari 1965 itu menyaksikan bahan l3tupan nuklear dengan kekuatan 140 kiloton diletakkan dalam lubang berkedalaman 584 kaki di dasar Sungai Chagan. Apabila ia dil3tupkan, kawasan tebing kawah akan mengempang sungai semasa tempoh air pasang.

L3tupan tersebut menghasilkan kawah sepanjang 1312 kaki dan kedalaman 328 kaki dengan ketinggian tebing kawah antara 65 hingga 125 kaki. Tasik ini menjadi kebanggaan ramai ketika itu sehinggakan Menteri Pembinaan Jentera Pertengahan sanggup berenang seketika dalam tasik tersebut bagi membuktikan ia selamat digunakan. Selain itu, ia turut digunakan sebagai air minuman binatang ternakan.

Selain Chagan, pihak Soviet turut menggunakan kaedah sama bagi menguji kawasan mana sesuai digunakan sebagai laluan berpotensi projek Terusan Pechora-Kama. Mereka mel3tupkan tiga bahan l3tupan nuklear yang menghasilkan kawah yang berukuran 600 meter panjang dalam ujian yang dikenali sebagai Taiga. Bagaimanapun, pemeriksaan mendapati kaedah pembinaan terusan menggunakan bahan l3tupan nuklear sebagai tidak masuk akal dan kaedah tersebut dihentikan.

Ujian nuklear terakhir yang dibuat NENE ialah ujian Rubin-1 di Arkhangelsk Oblast pada 6 September 1986. Ujian tersebut dibuat sebagai sebahagian daripada program seismik untuk penerokaan geologi. Dua tahun selepas itu, NENE dibubarkan sebagai sebahagian daripada inisiatif perlucutan s3njata nuklear yang dibawa Mikhail Gorbachev.

Mungkin ada menyangka inisiatif program nuklear untuk keamanan ini memberi manfaat. Hakikatnya, Plowshare dan NENE lebih banyak membawa mudarat berbanding manfaat. Tatkala AS menghentikan Plowshare pada tahun 70-an selepas mengakui kesan negatif nuklear terhadap alam sekitar, NENE hanya dibubarkan pada tahun-tahun terakhir Kesatuan Soviet.

Terdapat banyak insiden mengejutkan membabitkan NENE. Pada tahun 1978, NENE mengadakan ujian l3tupan Kraton-3 di Vilyuy, Yakutia pada tahun 1978 dengan harapan dapat mengeluarkan bijih-bijih yang kaya dengan berlian. Malangnya, bilangan berlian yang ditemui amat sedikit sementara pencemaran plutonium dalam air pula jauh lebih tinggi berbanding apa yang disangka.

Aktivis anti-nuklear Alexey V. Yablokov mendakwa tahap plutonium dalam air minuman di wilayah Vilyuy 20 tahun selepas ujian tersebut 10,000 kali ganda berbanding paras normal.

Disebabkan perkara sebeginilah, Soviet mengambil keputusan menghentikan semua aktiviti ujian nuklear di tapak mereka bermula pada tahun 1989. Walaupun ada menganggap polisi ini ada kaitan dengan usaha Mikhail Gorbachev menggesa semua ujian nuklear diharamkan di seluruh dunia, moratorium tersebut turut terpakai kepada semua bentuk ujian yang dijalankan NENE.

Di sebalik semua ini, sesetengah aplikasi yang terhasil daripada ujian-ujian NENE dilihat memberi kesan positif tanpa membahayakan orang awam seperti imbasan seismik mendalam dan rangsangan minyak. Ada pula yang masih perlu diperhalusi kerana boleh saja berpotensi sebagai teknologi unik seperti pemadaman kebakaran gas walaupun dilihat bersifat radikal atau terdesak.

Yang pasti, NENE memperlihatkan usaha teknikal yang signifikan bagi melihat potensi dan kesan tenaga nuklear yang masih dilihat sebagai teknologi baru ketika itu. Dari semua ujian yang dijalankan, para saintis memperoleh banyak data untuk dikaji tetapi hanya segelintir saja yang dilepaskan untuk pengetahuan umum.

RUJUKAN:

Burford, Rachael dan McConville, Mark. (2017). Soviet Union detonates nuke underground to put out three year fire in incredible archive footage from 1966. The Mirror. https://www.mirror.co.uk/news/world-news/soviet-union-detonates-nuke-underground-11169169

Taylor, Rebecca. (2017). Russia used NUCLEAR BOMB to create ‘Atomic Lake’ – and it’s still radioactive. The Mirror. https://www.mirror.co.uk/news/world-news/russia-used-nuclear-bomb-create-11213915


Lukisan Tertua Di Dunia Ditemui Di Indonesia!

Pada tahun 2017, sekumpulan saintis menemui lukisan gua yang diiktiraf sebagai antara yang tertua di dunia. Lukisan gua ini ditemui oleh sekumpulan pakar dari Universiti Griffith, Australia diketuai Basran Burhan di Gua Leang Tedongnge, Sulawesi, Indonesia. Gua ini terletak di sebuah lembah terlindung yang dikelilingi kawasan tebing tinggi yang diperbuat daripada batu kapur.

Selepas membuat pentarikhan berdasarkan kiraan deposit kalsit pada lukisan yang ditemui, ia dikatakan berusia 45,500 tahun. Menariknya, lokasi ini langsung tidak diketahui orang luar terutama dari Barat kecuali penduduk tempatan. Menurut penduduk tempatan yang berdarah Bugis, kawasan lembah ini hanya boleh diakses pada musim kering kerana ia dipenuhi air semasa musim banjir.

Lukisan gua yang ditemui nyata mengejutkan pasukan penyelidik kerana masih dalam keadaan baik. Anda boleh melihat gambar lukisan gua yang dinyatakan di bawah.

Lukisan babi hutan ini berukuran 54 cm panjang dan 136 cm lebar dan dicat menggunakan hartal pigmen merah gelap. Terdapat cap tangan pada bahagian atas lukisan berkemungkinan dibuat oleh pelukis lukisan tersebut. Terdapat juga dua lukisan babi hutan dengan sebahagian daripadanya sudah dimamah masa tetapi menunjukkan ciri subjek haiwan itu.

Dalam catatan yang diterbitkan dalam jurnal Science Advances, terbitan Universiti Griffith. Salah seorang penulis rencana, Adam Brumm menyifatkan lukisan tersebut mewakili situasi yang dihadapi babi hutan dalam persekitaran habitatnya termasuk berlawan. Babi hutan menjadi buruan manusia pra-sejarah sejak ribuan tahun yang lalu dan menjadi subjek utama lukisan-lukisan gua terutama Zaman Ais.

Lukisan gua yang ditemui para penyelidik di seluruh dunia dilihat dapat mengisi jurang maklumat tentang penghijrahan awal manusia. Selain lukisan gua di Gua Leang Tedongnge, terdapat satu lagi lukisan gua di Sepanyol yang didakwa sebagai lukisan gua tertua di dunia.

Bagaimanapun, kedua-dua lukisan ini tidak boleh didakwa sebagai lukisan gua tertua di dunia. Rekod ini masih dipegang oleh satu lukisan gua yang ditemui pada serpihan batu di Afrika Selatan. Berdasarkan kiraan para saintis, lukisan tersebut berusia 73,000 tahun.

Mengikut rekod, manusia terawal tiba di Australia sejak 65,000 tahun yang lalu. Begitupun, sebelum mereka dapat tiba di situ, mereka perlu merentasi kepulauan Indonesia yang ketika itu dikenali dengan nama Wallacea[1]. Ini menjadikan kawasan gua ini sebagai antara lokasi bukti terawal kehidupan manusia di Wallacea.

Para saintis berharap dengan menjalankan kajian yang lebih lanjut di tapak berkenaan, ia dapat merungkai pelbagai persoalan untuk tempoh berkenaan. Ini termasuk merungkai teka-teki petempatan manusia terawal di Australia.

Begitupun, wujud perdebatan siapa yang bertanggungjawab melukis lukisan babi hutan itu. Sesetengah berpandangan ia dibuat oleh kelompok manusia terawal yang sudah pupus dikenali sebagai Denisova[2]. Ada pula berpandangan ia dibuat oleh kelompok terawal Homo sapien.

Yang pasti, pelukis lukisan ini perlu meletakkan tangan mereka pada permukaan sebelum meludahnya dengan pigmen basah. Bagi menjawab persoalan identiti pelukis ini, pasukan penyelidik cuba mengekstrak sampel DNA daripada sisa air liur yang terdapat pada cap tapak tangan yang terdapat pada lukisan berkenaan.

NOTA KAKI:

[1] Kumpulan pulau Indonesia yang dipisahkan oleh selat-selat laut dalam dari bahagian benua Asia dan Australia. Selain Sulawesi, Wallacea turut dianggotai oleh  Lombok, Sumbawa, Flores, Sumba, Timor, Halmahera, Buru, Seram dan pulau-pulau kecil lain. Ia berkeluasan 342,000 km persegi.

[2] Kumpulan manusia purba yang muncul di serata Asia semasa Zaman Paleolitik. Turut dirujuk dengan nama lain iaitu Homo denisova, H. altaiensis, atau H. sapiens denisova. Kumpulan spesies ini menjalin hubungan dengan manusia moden. Ini dibuktikan penemuan 3-5% DNA orang Melanesia dan Aboriginal serta 7-8% orang Papua mengandungi DNA Homo denisova.

RUJUKAN:

AFP. (2021). World’s ‘oldest known cave painting’ found in Indonesia. The Guardian.

Childs, M. L. (2021). Warty Pig Cave Painting Discovered in Indonesia is a Game Changer. Ancient-Origins.